
I. 

S9. július 3. 
Ma délután eszembe jutott, hogy holnap 
lesz a huszonharmadik születésnapom . . . 
Esti nyolckor azt mondtam a szobaasz- 
szonyomnak, a jó Garlatinénak, (vagy Gar- 
lathynénak?) hogy fáj a fejem és azzal 
bezárkóztam a szobámba. Alig tudtam meg- 
várni, hogy magamra maradjak. Olyan 
türelmetlenül, szinte epedve vártam az 
egyedüllétet, mintha az valami nagy és bol- 
dog meglepetést hozna a számomra. Betet- 
tem az ablaktáblákat is, hogy a lámpa 
fénye ki ne lássék az udvarra és azzal ünne- 
peltem meg a születésnapomat, hogy elkezd- 
tem gondolkozni. 

íme, nem csalódtam a várakozásomban : 
különös meglepetés ért. Nem tudom, hogy 
mi történt velem, de tisztán érzem, hogj'^ 
olyan belső változáson mentem át, amely 
ki fog hatni egész további életemre. Most 
éjfél van és én nem vagyok többé az a 
leány, aki négy órával ezelőtt belépett a 
a szobába. Mi történt velem? Alig hiszem, 
hogy megtaláljam valaha a magyarázatát. 
Itt ültem a székemen, midőn egyszerre, 
mintha idegen kéz föllebbentett volna egy 
függönyt a lelkemben, ahol eddig félhomály 
uralkodott, fehér világosság támadt. Oly 
tisztán és élesen, oly elfogulatlan biráló 
szemmel láttam magamat, környezetemet és 
az utat, amelyen haladnom kell, mint eddigi 
életemben csak egyszer. Az agyamban sza- 
badult föl valami pihenő erő, vagy idegen 
hatalom alatt állok? Nem tudom. 

Most már emlékszem, hogy egyszer, régen, 
már átéltem egy ilyen órát, amelyet vilá- 
gos órának szeretnék nevezni. Tiz évvel 
ezelőtt, akkor is a születésem napján. Akkor 

is oly titokzatos és érthetetlen volt a dologj 
mint ma. 

Tíz évvel ezelőtt vad, elkényeztetett és 
meglehetősen korlátolt fölfogásu gyermek 
voltam. Úgy éltem akkoriban, mint egy bol- 
dog kis állat: pillanatnyi szeszélyeimre és 
ösztöneimre hallgatva, minden kényszertől 
és fegyelemtől irtózva. A tizenharmadik 
születésnapomat úgy ünnepeltem meg, hogy 
megszöktem az iskolából. Egész délután a 
folyóparti füzesben bolyongtam, versenyt 
fütyörészve a madarakkal. Mikor alkonyat- 
kor hazavetődtem, az édesanyám nem szidott 
meg. A szemembe nézett és puha kezével 
végig simítva a fejemen, szomorúan mondta ? 
„Egyszer majd, ha megtanultál gondolkozni, 
sajnálni fogod, hogy megszomorítottad 
anyádat." 

Megörültem, hogy ilyen könnyű szerrel 
szabadultam és kiszaladtam az udvarra. 
Ott fölmásztam a kedves helyemre, a széna- 
padlás létrájára és beleharaptam az éretlen 
almába, amelyet egy iskolakerülő íiu aján- 

dékozott nekem a füzesben. Közbe pedig 
bizonyos gúnyos fölénynyel ismételgettem az 
édesanyám szavait: Egyszer majd, ha meg- 
tanultál gondolkozni » . , Gondolkozni I 
Mintha én nem tudnék gondolkozni I 

És ekkor váratlanul rám jött a világos 
óra. Oly tisztán láttam önmagamat a létrán 
ülni, mintha két lépés távolságból szemlél- 
ném magamat. Összekarmolt kezű, nagy- 
csontu, bamba és ellenszenves arcú leány 
volt a hasonmásom. 

Sokáig kíváncsian és növekedő csodál- 
kozással néztem a szemébe. Ö nem bírta el 
az éles, kutató pillantásomat és lesütötte 
a pilláit . . . Egyszerre szédülni kezdtem 
a magas létrán, aztán eldobtam a fanyar 
almát . . . 

Bizonyos, hogy attól a naptól kezdve más 
leány voltam. Nem tettem magamnak semmi- 
féle Ígéretet, nem igyekeztem megváltozni, 
de akaratlanul mássá lettem. Az a szó, 
hogy gondolkozni, a melyet az édesanyám- 
tól hallottam, választóvízként csöppent bele 

á lelkembe és megváltoztatta annak egész 
vegyi alkatát. Rendes, hallgatag és kissé 
pedáns leány lett belőlem. A hangos jóked- 
vemnek vége lett. Szenvedélyes szeretettel 
csüngtem az édesanyámon és állati szor- 
galommal tanultam. Kis idő múlva az arcom 
kifejezése is teljesen megváltozott. 

Mi okozta bennem a nagy változást? 
Hiszen máskor is szóltak hozzám, fenyegető, 
kérlelő és szemrehányó hangon. Az anyám 
néha sirt is, olykor meg is vert. De semmi 
sem hatott reám. Aztán egyszerre . . . 

És ma megint . . . Újból az az érzésem 
volt, mintha a lényem kétfelé vált volna. 
Az egyik Paula, az öregebbik, ott ült a 
karosszékben és nyugodtan, de kíváncsian 
és élesen vizsgálgatta a másikat. A másik, 
a fiatal Paula, mintha azalatt ott térdepelt 
volna a szőnyegen, zavaros fővel, forró szív- 
vel, telve panaszszal és gyermekes fáj- 
dalommal. 

— Mi bajod? kérdezte a nagyobbik. 

— Boldogtalan vagyok, zokogta a térdeplő. 

— Miért vagy boldogtalan? 

— Mert meghalt az édesanyám és egye- 
dül állok a világban. 

— Az édesanyád meghalt és te megsirat- 
tad, eltemetted és szeretettel gondolsz reá 
vissza. Oly nagy a fájdalmad, hogy bele 
kell halnod ? Válaszolj, de ne hazudj ! 

— Nem kell belehalnom. 

— Mi akadályoz meg abban, hogy élj ? 

— Nem tudom, hogy kezdjek hozzá az 
élethez. Az egész világ tele van idegen embe- 
rekkel és én rettenetesen egyedül vagyok. 
Szegény vagyok és félek a jövő nyomorú- 
ságától. 

— Tehát magadat siratod és nem az 
édesanyádat. De mi sajnálni való van raj* 
tad? íme magam előtt látlak. Fiatal vagy, 
erős, az arcod és az alakod rokonszen- 
ves. Az arcod most sápadt, de megint 
rózsás lesz. Sokat tanultál és amit meg- 
tanultál, azt tudod is. Nem vagy babonás, 
nem vagy elfogult és ha valakinek a szeme 
közé nézesz, rendesen már azt is tudod, 

hogy ki az illető. Előtted az élet. Szomo- 
rújáték lesz vagy vígjáték? Nem tudod. 
De akármi lesz is, érdemes lesz végig 
nézni. Tulajdonképpen irigylésre méltó vagy, 
mert egy izgalmas, tarka színjáték készül a 
számodra. Mi kell hozzá, hogy azt élvezni 
tudjad? 

— Bátorság kell hozzá. De bennem nincs ! 

— Benned nincs, de bennem van I 

A térdeplő alak, a szomorú gyermek 
alakja elhalványodott, majd végképpen el- 
tűnt. Én pedig fölkeltem a székemről és 
megkönnyebbülten fölsóhajtottam. Valami 
lepattant a lelkemről, lemállott a szivem- 
ről, valami, ami idegen volt hozzám, ami 
lenyűgözött, megbénított és szomorúvá tett. 
Nem tudom, hogy jobb vagyok-e most, mint 
voltam az imént, de érzem, • hogy szabad 
vagyok és elszánt. Ez a tudat szinte bol- 
doggá tesz. Oh igen, én a szemébe akarok 
nézni az életnek. Ha ellenségként támad is 
rám, nem leszek fegyvertelen. 

Ezt az üres füzetet a könyveim között 
találtam. Soha se gondoltam arra, hogy 
valaha naplót fogok vezetni, mert nem ked- 
velem az írónőket, de most mégis rászán- 
tam magamat* Tudom, hogy átalakulá- 
son fogok átmenni és nem akarom elvesz- 
teni a folytonosságot eddigi életemmel. Ezút- 
tal rajta fogom tartani a kezemet a saját 
ütőeremen. Időm — fájdalom — most van 
hozzá bőven. 

89. július 4. 

Újból elolvastam, amit tegnap írtam és 
mosolygok önmagámon. Hogyan jött rám 
az a fantasztikus láz? Ugylátszik, a tudat 
okozta, hogy a születésnapom van. Tarto- 
zom az igazságnak azzal a kijelentéssel, 
hogy némileg fölültettem önmagamat. Az 
egész dolog nem volt olyan titokzatos, mint 
elhitettem magammal, az a bizonyos pár- 
beszéd pedig, melyet a hasonmásommal 
folytattam, írásközben nyert csak alakot. 

A jó Garlatinét ma délután elvittem 



Digitized by LjOOQIC 



IDEGENEK KÖZÖTT 13 

sétálni. Az újságnál is jártunk, de a hirde- 
tésemre ma sem jött még levél. A kiadó- 
hivatalban két magamformáju leány nyal 
találkoztam, alkalmasint ők is állást kereső 
nevelőnők. Öreg este lett, mire hazakerül- 
tünk megint a külső Kerepesi-útra. A gáz- 
lámpák már égtek, a pályaudvar felől száz 
bérkocsi robogott be, egymást kergetve. 
Biztosan hoztak néhány foglalkozásnélküli 
nevelőnőt is ... De nem, — azok, szegények, 
nem járnak kocsin. 

A házban, ahol két hét óta lakom, min- 
denkit ismerek már és engem is ismer min- 
denki. Pedig sohasem vagyok az ablakban. 
De az udvar olyan keskeny, mint egy kémény 
és a lakók éjtszaka szinte hallják egymás 
lélegzetét a vékony falakon keresztül. Az 
utcai lakókról nem tudok semmit; ők 
arisztokraták, akik a cselédjeikkel képvisel- 
tetik magukat a mosókonyhában. Az udva- 
riakat azonban ismerem. A földszinten lakik 
a házmester, mellette van a zálogházi raktár. 
Az első emeleten lakik Navratil fogteknikus 

a feleségével. (Úgy mondják, nagyon szép 
bútoraik vannak). Navratilék boldogtalan 
házaséletet élnek. Garlatiné szerint hónapokig 
nem beszélnek egymással ;. néha nagy lárma 
van náluk. A férj egyszer meg akarta ölni 
az asszonyt, Navratilné akkor hazament az 
anyjához, de aztán megint csak visszajött 
Navratil dúlt arcú, sápadt ember. Néha egy 
óráig is mozdulatlanul künn áll a folyosón 
és mereven lebámul az udvarra. Ha bemegy 
a lakásba, akkor kijön az asszony és épp 
oly mereven bámulja az udvart. A lakók 
azt tartják, hogy szép asszony, de én soha 
sem láttam még ilyen gyűlöletes arcot. Min- 
dennap másszinü pongyolát visel, minden 
egyes hajfürtje másképpen van sütve, a 
mósuszillatát pedig fölérzem a harmadik 
emeletre. 

A második emeleten egy betűszedő lakik, 
akinek a nevét elfelejtettem. Három csúnya 
asszonya van, nem tudom, melyik közülök 
a felesége. Négy gyermeke van; sohasem 
láttam még ilyen csendes gyermekeket 

A harmadik és utolsó emeleten lakunk 
mi : Garlatiné és a két albérlője. A nagyob- 
bik szoba egy Pietro nevű spanyol zsidóé, 
Hugó Viktornak való alak ! Púpos és akkora^ 
mint egy tízéves gyermek. A két keze majd 
a földig ér. Az arca halovány, kicsi, elmés^ 
szomorú és megható, mint egy beteg gyer- 
meké. A szeme pedig — ah, ha nekem olyan 
szemem volna! (Alkalmasint akkor is fog- 
lalkozásnélkűli nevelőnő volnék . . .) Pietro 
mindig itthon van és tajtékholmit farag 
valami nagykereskedő számára. Címeres 
pipákat és szipkákat, amelyeken egész 
vadászjelenetek láthatók. Ki szí ma még 
ilyen szipkákból ? Nem értek a dologhoz, de 
nekem úgy rémlik, hogy a púpos zsidó 
félbemaradt Cellini. Egész nap hallom a 
kis esztergályozó padjának a berregését 
Garlatiné azt mondja, hogy sok pénzt keres, 
de én nem tudom, hogy mennyi náluk a sok. 

Még valamit Pietróról ! Ha valaki nekem 
azt mondta volna, hogy fütyüléssel könyekig 
meg lehet hatni az embert, alkalmasint a 

szeme közé nevettem volna; de amióta Pietrot 
fütyürészni hallottam, másképp gondolko- 
zom. Alkonyatkor, ha nem tud már dol- 
gozni (a szép szeme gj^önge), néha elkezd 
fütyülni. Az egész ház elnémul olyankor és 
visszafojtott lélegzettel hallgatja. A sötét 
szobából fuvolázó madárének hangzik, tö- 
mör, csattogó, olvadó csalogányhang. Külö- 
nös, szomorú, idegen melódiái vannak, a 
melyekhez hasonlót még nem hallottam. 

De elég a pletykából. Óh, csak volna 
már valami komoly dolgom I 

89. jtil, 5. 

Mily hálátlanság tőlem, hogy Navratilék, 
Pietro és a betűszedő mellett Tómics úrról 
megfeledkeztem I Tómics úrról, akinek kö- 
szönhetem, hogy ma a derék, az igazán 
derék Garlatiné lakója vagyok. Mikor két 
héttel ezelőtt Budapestre jöttem, egy vasúti 
kocsiban utaztam vele. Javakorabeli ember 
még, de olyan komoly, száraz és tisztességes 
külsejű, hogy habozás nélkül beszédbe eresz- 

kedtem vele. Úgy tudom, hogy számtiszt 
egyik minisztériumban. Agglegény és ezer- 
kétszáz forint fizetése van. Öt év óta ebédre 
jár Garlatinéhoz. Egy ebédért ötven krajcárt 
fizet. Biztos vagyok benne, hogy az asszony 
nem nyer rajta semmit, mert Tómics úrnak 
igényei vannak, de a jó Garlatiné minden 
szegénysége mellett annyira élhetetlen, hogy 
azt hiszi, ennek így kell lenni. Egyéb- 
ként megesküdött nekem, hogy Tómics, 
amióta csak ismeri, mindig ugyanazt a 
ruhát és kalapot viseli. A dologban az a 
furcsa, hogy Tómics azért nemcsak tiszte- 
ségesen öltözött, de majdnem elegáns kül- 
sejű ember benyomását teszi. 

A szobaasszony ma tiz forintot kért tőlem 
kölcsön. Nem tagadhattam meg tőle. A va- 
gyonom még hetven forint. Az újságnál 
megint semmi ! 

SO. Juh 16. 

Nagy sétákat teszek mindennap, hol 
Garlatinéval, hol egyedül. Szeretném, ha 
visszanyerném a régi egészséges színemet és 

Herczeg F. : Idegenek között 2 

azt hiszem, maholnap el is fogom érni. 
Eleintén féltem egyedül járni az utcán. 
Tudom, hogy egyszerű fekete ruhámban 
is meglehetősen feltűnő alak vagyok. A ter- 
metem olyan, amit az udvarias emberek 
amazon-termetnek, az udvariatlanok pedig 
dragonyos-termetnek szoktak nevezni. A ha- 
jam és a szemem pedrg a budapesti viszo- 
nyokhoz képest nagyon is fekete. Érzem, 
hogy az urak és gyakran az asszonyok is, 
utánam fordulnak az utcán, de úgynevezett 
kalandom még nem akadt. Meg vagyok róla 
győződve, hogy az ilyenek ellen van egy 
csalhatatlan védőszer: ha egyedül megj^ek, 
soha semmiféle férfinak nem nézek a sze- 
mébe. 

Garlatiné ma, nem kis meglepetésemre, 
megadta a tíz forintomat. A pénzt Pietrótól 
kapta. A púpos azt mondta neki: Tisztes- 
ségtelen dolog attól a leánytól pénzt kérni. 
Ha kell, jöjjön hozzám, nekem van. — Pedig 
azelőtt, mondja Garlatiné, sohasem adott 
neki, ha kért is tőle. 

Különös és kegyetlen dolog, hogy oly 
kevéssé tudunk szabadulni külső benjo- 
mások alul. Nem tudok a szegény nyo- 
morékkal beszélni ; ha ránézek, testi szen- 
vedést érzek. A lapnál megint semmi. 
Beszüntettem a hirdetést, mert sok pén- 
zembe került. 

<' 9. augusztus 10. 

Ann}^ boszuságom és szomorúságom volt, 
hogy elment a kedvem a naplóirástól. De 
most rákényszeritem magamat. Ha haszon- 
talan foglalkozás is, mégis csak foglalkozás 
és az örökös tétlenség beteggé tesz. 

Garlatinénak a hozzám való nagy hajlan- 
dósága egy szerencsétlen ötletet sugalt. Mond- 
juk : egy ügyetlen ötletet. Én pedig túltettem 
rajta ügyetlenség dolgában, mikor elfogad- 
tam indítványát. A dolog azon kezdődik, 
hogy a székesfővárosnál több tanítónői állás 
van üresedésben. Nekem nincs ugyan okle- 
velem, de beszélek franciául és angolul, van 
tehetségem a zenéhez és némi pártfogással 

megtehetnének segédtanítónőnek. . . Igen, de 
honnan veszszük a pártfogót? Garlatiné 
azt mondta, hogy ő megszerzi. A háziurunk, 
aki az elsőemeleti utcai lakásban székel, 
fővárosi bizottsági tag. Ha elmegyünk hozzá, 
ha elpanaszoljuk neki a bajomat, lehetetlen, 
hogy a pártfogása alá ne vegyen. Garlatiné 
olyan meggyőződéssel beszélt nekem a háziúr 
nagylelkűségéről és önzetlen jelleméről, 
(amely lelki tulajdonságait természetesen csak 
hallomásból ismeri) hogy végül magam is 
lehetségesnek tartottam a dolgot. 

Elmentünk ketten a háziúr lakására . . . 
Az urat nem találtuk otthon, csak az asszonyt. 
Mikor beléptünk, éppen a két gyönyörű 
szőke gyermekét etette. 

— Mi tetszik ? Megint tanítónő — ugy-e ? 
kérdezte az asszony, miközben tetőtől-talpig 
ellenségesen végigmért. 

Még ijedten igent se dadoghattam, mikor 
a kérvényem már gyors elintézést nyert 

— Ismerem már áz ilyeneket! Kérem, 
itt nem osztogatnak semmiféle állásokat . . . 

Már künn is voltunk ! Soha sem láttam 
még a háziurunkat. Garlatiné azt állítja, 
hogy tisztes öreg úr. A fogadtatás után, 
amelyben részünk volt, azt következtetem, 
hogy a felesége nem tartja annak. De men- 
jünk tovább! Ez volt a Galatiné ötlete, de 
most jön az én ötletem. Mea maxima culpa ! 
Tréfálok, pedig ha éjszaka fölébredek az 
ágyamban és eszembe jut, akkor érzem, 
mint pirulok el a sötétségben is. 

Az író ! Tíz cikket is olvastam tőle — 
hiszen egyéb dolgom sincs mostanában, 
mint olvasni — és mindegyik a nő jogáról, 
a nő munkaköréről szólt. Helyet a nőknek ! 
Aki így ír, az meg fog érteni, mondtam ma- 
gamban. Garlatiné kisért hozzá . . . Figyelme- 
sen, látható érdeklődéssel hallgatót végig. El- 
mondtam neki, hogy oklevelem nincs, de 
beszélek franciául és angolul, van tehetségem 
a zenéhez és a többi ... Az író, hol Garlati- 
nét méregette, hol engem nézett. Közbe mo- 
solygott. 

— Talán tehetek valamit az ön érdeké- 

kében, — mondta. Majd tudakozódni fogok 
az ismerőseim körében . . . Meglehet, hogy 
három nap múlva már biztosat mondha- 
tok . . . szerda van, keressen föl szombaton 
délután . . . 

A mosolya sehogy sem illet ahhoz, amit 
mondott. Mikor elbúcsúztunk, megint visz- 
szaintett. Garlatiné már akkor az előszobá- 
ban volt. 

— Az édesanyja ez a hölgy? kérdezte 
halkan. 

— Nem az, a szobaasszonyom. 

— Helyes. És — mondja — igazán 
nevelőnő akar lenni, vagy ez csak olyan 
izé ... ? 

Csudálkozva néztem rá ; nem tudtam neki 
mit válaszolni. 

A hangja most suttogássá tompult. 

— Jöjjön el szombaton, de pontosan. 

— Pontos leszek. 

— Az öreg asszonyt természetesen otthon 
hagj'ja ! 

Ennyiben van a dolog. Oh, nem fogok 
több cikket olvasni a nő jogáról, meg a női 
munka közgazdasági értékéről I 

Nem tudom, mi szándéka van velem a 
sorsnak. Nem mondhatnám, hogy félek a 
jövőtől, de határozottan kíváncsi vagyok rá. 
Különös, hogy ebben a nagy városban min- 
denkinek megvan a maga helye, amelyet 
be kell töltenie, mindenki sürög-forog, dol- 
gozik, gondoskodik. Csak nekem nincs dol- 
gom, se gondom. Néha babonás félelem fog 
el, hogy hátha én fölösleges vagyok a vilá- 
gon ? Hátha későn jöttem és minden hely 
be van már töltve? 

Garlatinének megint van egy ötlete. Valaha, 
a régi jó időkben, lakott nála egy kosztos 
gyerek, aki most országgyűlési képviselő. A 
képviselő állítólag gyermeki szeretettel em- 
lékszik vissza Garlatinéra és bizonyára bol- 
dog lesz, ha megteheti neki azt a kis szol- 
gálatot, hogy engem álláshoz juttasson. 

Szegény Garlatinél Nem merem tőle meg- 
kérdezni, hogy miért főz ő Tómics úrnak 

Ötvenkrajcár OS ebédeket, ha a mindenható 
képviselő oly gyermeki szeretettel viseltetik 
iránta ... El fogunk menni a képviselőhöz 
Biztosra veszem, hogy ujabb kudarcot fo- 
gunk vallani, de kezdem sejteni, hogy jó 
hasznát fogom venni a jövőben, ha kellően 
gyakorlom magamat az önmegalázás keresz- 
tény erényében. 

S9. aug, 10. 

Győzelem! Vagy korán örülök? Annyi 
bizonyos, hogy a Garlatiné képviselője 
szeretetreméltó ember. Gyermeki odaadást 
ugyan nem mutatott a derék szobaasszony- 
nyal szemben, de annál több érdeklődést 
és szolgálatkészséget. Ma voltunk nála. 
Miután elmondtam neki, hogy beszélek 
franciául, angolul, hogy van tehetségem 
a zenéhez és a többi — elkérte a bizonyít- 
ványaimat, azután följegyezte magának a 
lakásunk címét. 

— Két nap múlva levelet kap tőlem ! 
mondta aztán. * 

Mikor megkérdeztem, hogy remélhetem-e 

a kérésem teljesítését, mosolyogva jegyezte 
meg: 

— A kultuszminiszter eléggé le van ne- 
kem kötelezve, hogy ilyen csekélységet meg 
ne tagadjon tőlem. 

Úgy látszik, ezúttal jó helyen kopogtat- 
tunk. Tehát még két nap! 

89. aug. Í7, 

Két nap is elmúlt, egy hét is, de a kép- 
viselő nem adott magáról hírt, Garlatiné 
ma nála járt, de három ízben is oda kellett 
mennie, míg elfogadta. Nem értem az egész 
dolgot! Azt mondta az asszonynak, hogy 
már beszélt a — postaigazgatóval és hogy 
előjegyeztetett az első helyre, amely a tele- 
fonnál megüresedik. Most azonban nincs 
hely üresedésben ... Ő azt hitte, hogy én 
telefonos kisasszony akarok lenni ! Mikor 
Garlatiné fölvilágosította, hogy állami leány- 
iskolában óhajtok alkalmazást, a képviselő 
úgy vélekedett, hogy az jóval nehezebb 
dolog, de mindenesetre beszélni fog a mi- 
niszterrel . . . Garlatiné jámbor lelkét elön- 

tötte a méreg és a bizonyítványaimat köve- 
telte. Az írásaim azonban nem voltak meg, 
sem az asztalon, sem a fiókban, sem a 
papírkosárban. Pedig a lelkiismeretes hon- 
atya ott is keresgélt! Garlatiné esküdözik, 
hogy ha holnapig nem kerülnek meg a 
bizonyítványaim, akkor kiteszi volt kosz- 
tosát az újságba. Úgy látszik, ez a fővárosi 
emberek legádázabb fenyegetése. 

89, aug, 24. 
Két nap óta megint hirdetek az újságban. 
Eddig csak egy levelet kaptam. Dobogó szív- 
vel bontottam föl és trágár élcelődéseket 
találtam benne. Mi mindenre rá nem érnek 
az emberek! Az újság kiadóhivatalában 
várnom kellett és átlapoztam az asztalon 
fekvő hírlapok hirdetéseit. Mennyi neve- 
lőnő nem ajálkozik ! Néhányan keresnek is 
nevelőnőt, azoknak a címére leveleket küld- 
tem. A bizonyítványaim megkerültek. A 
szabónál voltak, aki a képviselő ruháját 
szokta vasalni. 

89. szepL 5. 

Szerződtetve vagyok! 

Sejtettem, hogy pártfogó nélkül nem me- 
hetek semmire és most kitudódott, hogy 
van egy igen tevékeny protektorom. A 
púpos Pietro! Különös és nekem tanul- 
ságos dolog. A raktár mellett, ahová Pietro 
a kész pipáit szokta beszolgáltatni, van 
egy nagyúri istálló. A komornyik, aki oda 
szokott járni, hogy ellenőrizze a kocsisokat, 
Pietro barátja. 

Úgy látszik, a két férfi már régen fára 
dozott az érdekemben. Tegnap följött a 
komornyik a Pietro lakására. Piros arcú, 
szálas ember, aki inkább hasonlít színházi 
buíTóhoz, mint cselédhez. Azt mondta, hogy 
özvegy N. grófné nevelőnőt keres a kis 
leánya mellé. Menjek el a palotájába és 
mutassam be magamat. Egy névjegyet is 
adott, hogy azt vigyem el az első komorná- 
nak, az majd pártfogol az úrnőjénél. Mikor 
a derék ember elment, egy óriási tajték- 

szipkát tartott a fogai között; a szipkára 
egész szarvasvadászat volt kifaragva . . . 

Szerződtetve vagyok ! Pedig a dolog nem 
ment egészen simán. Már a komorna is, 
akihez Pietro barátja ajánlott, meghökkenve 
mért végig, mikor átadtam neki a név* 
jegyet. 

— Félek, kisasszony, mondta, — hogy a 
dolog nem lesz könnyű . . . 

— Úgy találja, hogy külsőm nem felel 
meg? 

— Hiszen ez az! Ön nagyon is csinos. 

— Ha tényleg csinos vagyok, baj az? 

— Az ön külseje provokáló és az 
a mi állásunkbeli nőknél mindig baj. De 
azért el fogok követni minden tőlem tel- 
hetőt. 

Az özvegy grófnét egy kis szalonban 
találtuk. Rokonszenves, fiatal, beteges kül- 
sejű úriasszony. Mikor meghajtottam maga- 
mat előtte, az ő arcán is meglátszott a kelle- 
metlen meglepetés. Az első pillanattól fogva 
megláttam rajta, hogy nem akar szerződtetni 

és csak udvariasságból áll velem szóba. El- 
mondtam neki is, hogy tudok franciául, 
angolul, hogy van tehetségem a zenéhez és 
a többi . . . Aztán hosszú csend állott be, 
miközben szomorúan és zavartan néztük 
egymást. 

A jó angyalom ekkor kinyitotta a szom- 
széd szoba ajtaját és az ajtón egy ragyogó 
napsugár surrant be, vele bájos kis gyer- 
mekleány. A kék nagy szemével csodál- 
kozva nézett rám, aztán halk hangon meg- 
szólalt : 

— Te vagy az új nevelőnőm? Ne légy 
szomorú, én engedelmeskedni fogok neked, 
mert szeretlek- 

A jó angyalom hozta be ezt a gyerme- 
ket, ő adhatta a szájára ezeket a szavakat. 
Ez a bájos gyöngédség — az első szivből 
fakadó gyöngédség, amelyben hónapok óta 
részem volt — olyan hatással volt rám, hogy 
ösztönszerűen lehajoltam és megcsókoltam 
a meztelen karját. Aztán szabad folyást 
engedtem könyeimnek. 

— Kit gyászol, kisasszony? kérdezte a 
grófné. 

— Az édesanyámat. 

Most már tudtam, hogy szerződtetve 
leszek. A grófné újból megkérdezte, hogy 
mit tanultam, majd a zenére terelte a szót. 
Mivel eközben egy akaratlan pillantást vetet- 
tem a szobában álló Bösendorfer felé, föl- 
szólított, hogy játszam valamit. 

Beethoven búcsúját játszottam. Azt hi- 
szem, hogy jól játszottam, mert mikor befe- 
jeztem a bánatos dalt, a grófné szeme könyes 
volt. Alkalmasint ő is búcsúzott már életé- 
ben olyasvalakitől, akihez ragaszkodott. 

Mikor a grófné a pénzbeli igényeim után 
tudakozódott, a komorna, aki úrnője széke 
mögölt állott, ajkához emelte az ujját. Meg- 
érteltem. Azt mondtam, hogy köszönettel 
fogadom azt, amit ő méltósága nekem szánt. 
A grófnő erre egy összeget mondott, jóval 
többet, mint amennyit remélni mertem. 

— Mikor jöhet hozzánk? — kérdezte 
később. 

— Minden pillanatban, méltóságos asszo- 
nyom. 

— Tehát holnap? 

— Holnap. 

— Holnapután utazunk. Karácsonyig 
falun maradunk . . . Nem fél, hogy elunja 
magát a magányunkban? 

Nem tudtam erre mit válaszolni, de azt 
hiszem, leolvashatta az arcomról, hogy az 
élet nem kényeztetett el eddig mulatság dol- 
gában. 

Künn a folyosón megköszöntem a komor- 
nának a segítségét. 

— Jó dolga lesz nálunk, mondta, — főleg, 
ha nem esik a régi kisasszony hibájába. 

— Mi volt a régi kisasszony hibája? 

— Igen gőgös volt velünk szemben . . . 

Jó Istenem, én és gőgös! Szívesen csó- 
koltam volna meg a derék asszonyságot, 
hogy bebizonyítsam neki, mennyire nem 
hasonlítok elődömhöz ; de meg vagyok róla 
győződve, hogy ezt tiszteletlenségnek vette 
volna. 

A templomba mentem, aztán haza. Otthon 
részletesen be kellett számolnom látogatá- 
somról. A púpos ember a szobájából hall- 
gatta az elbeszélésemet, de nem jött ki, 
nem is szólt egy szót sem. Később eljött 
Tómics úr is. Öt láthatólag kellemet- 
lenül lepte meg a hír, hogy elhagyom a 
fővárost. 

— Kár, kár! — mondtad 

Garlatiné rátámadt. Mit beszél? Ahe- 
lyett, hogy örülne a kisasszony szeren- 
cséjének . . . 

— Mégis kár! mondta Tómics úr. 

Hogy miért kár, azt ugyan nem magya- 
rázta meg, de én így is tudom. Beszéljünk 
másról ! 

A kis grófnőt Flórának hívják. Nem is 
lehet más neve. Flóra, ha valaha már sze- 
rettek gyermeket, téged szeretni fognak. 

És most csomagoljunk ! 

II. 

89. október 2, 
Régi bárok kastély, egy kicsit komor, egy 
kicsit fontoskodó és mégis oly kedves, oly 
furcsán kecses, mint a menüetthez készülő 
nagyapó. A kőfala fekete, a rézteteje pedig 
zöld a kortól. Köröskörül hatalmas park, 
inkább vadon, mint kert. A végében nagy 
tisztás, azontúl sürü facsoportokban kéklik 
az erdő széle. Ez Csertőháza — új hazám. 
Szép ősz, édes ősz, hogy imádlak! Nap- 
pal kolompszó hallatszik be a rétekről és 
ezer seregély röpköd az ökörnyálas levegő- 
ben. Este köd ül meg a tó fölött . . . Oly 
csábítóan szép az őszi hervadás, hogy az 
ember lelke szinte gyönyörködik az elmu- 

Herczeg F. : Idegenek között. 3 

lás gondolatában . . . Szeretnék most Baucis 
lenni, a kilencvenéves Baucis, aki a száz- 
éves, szép ezüstös hajú Philemonnal nézi a 
leáldozó napot. Eh, becsíptem az örökös 
must- és törkölyszagtól. 

Úgy mondják, a leányok akkor kacér- 
kodnak a halállal, ha nagyon is jól folyik 
a dolguk . . . Nekem nagyon jól folyik a 
dolgom. A grófnő édes, patyolatlelkü, gyönge 
asszony. Azt hiszem, nagyon szeret engem 
és Isten bocsássa meg a bűnömet, ha ezt a 
szeretetét részben ravasz tervszerűséggel vív- 
tam ki magamnak. 

Ö szereti, ha magam végzek körülötte 
apró szolgálatokat, szereti, ha néha alázatos 
meghatottsággal mosolygok rá és szereti, ha 
olykor orozva megcsókolom a jóságos kezét. 

— Jó gyermekem ! — mondja olyankor 
mosolyogva. 

Pedig kettőnk közül ő a jobbik és ő a 
gyermekebb. 

Flóra ! Azok közül a gyermekek közül 
való, akiknek jósága, szépsége és elmés- 

sége szinte megfélemlíthetné a babonás 
embert. Olykor bánt a lelkiismeret, hogy 
annyira el tudtam szeretni az édesanyjától. 
Azt hiszem, senkit sem szeret már rajtam 
kívül, annyira betelt az ő forró kis gyer- 
mekszíve velem. Néha valóságos gyöngédé 
ségi rohamai vannak, ilyenkor majd meg- 
fojt a csókjaival. 

De mit fecsegek! Menjünk, hozzuk rendbe 
a vendégszobát, hiszen holnap jön az asszony 
fivére, Sándor gróf. 

S9. október 3. 

Teremtőm, de nagy dolog az: férfinak 
lenni ! Különösen olyan házban, ahol asz- 
szonyok parancsolnak, mint a mienkben. 
A fiatal gróf még meg sem érkezett és már 
is ő lett egész háztartásunk láthatatlan 
központjává. Reggel óta lázban van a ház« 
nép ; a cselédek, még azok is, akik sohasem 
látták a grófot, róla beszélnek és őt várják. 
A kertbe kocsiszámra hordják a kavicsot 
és nem csak a leányok, de a férfiak is 

3* 

kicsípték magukat. És még egy megflgj'elést 
tettem : a férficselédeknek, akik eddig a 
kulcsárnő asszonyi kormánya alatt seny- 
vedtek, egyszerre nagyon megjavult a tár- 
sadalmi helj^zetűk. Fennhangon beszélgetnek 
a pitvarban és sokat fontoskodnak az istállók 
körül. Reggel a parádékocsis, egy szép ló- 
13okróccal a vállán nagy hetykén belép a 
kastélyba. Nem szól semmit, hanem oda- 
teríti a pokrócot a vendégszoba ajtaja mellé. 

— Mit akarsz azzal a pokróccal? rival 
rá mérgesen a kulcsárnő. 

Miska vakmerő hidegvérrel méri végig 
Ágnes asszonji. 

— Persze, az ilyen asszonynép azt hiszi, 
hogy a méltóságos úr finom vizslája majd 
a kőpadlón fog aludni! 

A kulcsárnő megszégyenülten hallgatott 
el, a leánycselédek pedig körülményesen 
megvitatták ezt a jelenetet, amely határo- 
zottan emelte a Miska tekintélyét. 

Villásreggeli után a grófné bekérette 
hozzánk a kasznárt, hogy mondjon véle- 

ményt a szivarokról, amelyeket a városból 
hozattunk Sándor gróf számára. Az örökké 
alázatosan mosolygó Albert bácsi ekkor 
elkomolyodott és oly szertartásosan gyúj- 
totta meg a szivart, mint az áldozó pap 
Zeusz oltárának tüzét. Kék füstsáv kavargott 
az ebédlő asztala fölött és mi valamennyien 
át voltunk hatva a pillanat fontosságától. 
Némán, szinte ájtatosan várluk Albert bácsi 
Ítéletét. Végre megszólalt: 

— A szivar jó, mondta ellentmondást 
nem tűrő határozottsággal. — A szivar igen 
jó és Ízleni fog a méltóságos iirnak : . . 

A dohányszag, amely olyan idegen 
ebben a házban, kellemes izgalomba hozta 
az egész asszonynépet. Különben sohasem 
szoktunk bort inni, mert van jó forrás- 
vizünk, de a grófné most parancsot adott, 
hogy töltsenek mindenkinek egy-egy kis 
pohárral. Kóstoljuk meg ezt is, fog-e Ízleni 
Sándor grófnak? 

Nem tagadom, bizonyos féltékenységgel 
vártam eddig a fiatal gróf érkezését, de 

most már reám is átragadt a várakozás 
láza . . . 

89. október 4. 

Itt Ülök magamban, én vénülő nevelőnő 
és szörnyen el vagyok keseredve önmagam 
ellen. El vagyok keseredve, mert rajta kap- 
tam magamat, hogy jóval érzékenyebb, hiúbb 
és ízléstelenebb vagyok, mint hittem volna . . . 
Büntetésül nem állíthatom magamat a szoba 
sarkába, tehát azzal büntetem magamat, 
hogy töredelmesen meggyónom a vétkemet. 

Első ízléstelenség : 

A fiatal góf megkésett az este és csak 
tizenegy után érkezett. A grófné féltízkor 
lefektette Flórát, tízkor pedig azt mondta 
nekem, hogy feküdjem le én is. A dolog 
annyira meglepett, hogy nem akartam hinni 
a fülemnek. Aztán szó nélkül engedelmes- 
kedtem neki, bár közel voltam a síráshoz. 
Olyasmit képzeltem, hogy nekem föltétlenül 
ott kell lennem a gróf fogadtatásánál. Ott 
kell lennem, nekem, a nélkülözhetetlen 

Paulának, a ház jó szellemének, — szerényen 
háttérbe vonulva, de komoly önérzettel . . . 

A grófnénak teljesen igaza volt. Semmi 
szükség sincs reám az ilyen családi jelene- 
seknél. Belátom és értem — de azért mégis 
fáj. És éppen az bosszant, hogy fáj. 

Máskor, ha ágyba fekszem, öt perc múlva 
már úgy alszom, mint a halott. Tegnap nem 
tudtam elaludni. Hallottam a kocsizörgést 
és ébren voltam még akkor is, mikor az 
egész ház már elcsendesedett . . . 

Második ízléstelenség: 

Mikor ma villásreggelinél megismerked-? 
tem Sándor gróffal, alig tudtam eltitkolni 
kellemetlen meglepetésemet. A meglepe- 
tésemet — vagy mondjam kiábránduláso- 
mat? — a fiatal úr külső megjelenése 
okozta. Tudom, hogy huszonnégyéves, de^. 
alig látszik húsznak. Hosszú és igen kaixsu, 
csupasz arcú, szőke fiatal ember . . . Vagy 
mondjuk inkább: fiu . . . Magas althangja- 
van és minduntalan el-elpirul, mint egy 
fiatal leány. Jól öltözködik, de olj^an külö- 

nősen jár, mintha sántitna. Pedig tudom, hogy 
nincs semmi baja a lábának. A szeme szakasz- 
tott olyan, mint a kis Flóráé; tehát szép. 

Azon vettem észre magamat, hogy én 
akaratlanul és félig öntudatlanul már elő- 
zetesen megrajzoltam magámnak a grőf 
képét. A testvéri szeretetében rettenetesen 
elfogult grófné megjegyzései után indultam 
és soha még kép oly kevéssé* nem hasonlí- 
tott eredetijéhez, mint az én képzelt Sándor 
grófom az igazihoz. Meg mertem volna rá 
esküdni, hogy hat láb magas dalia, hogy 
bronzszínű arca, erős bajusza és gyönyörű 
foga van . . . Miért volna gyönyörű foga ? És 
biztosra vettem, hogy a mosolya gúnyos, 
igen, gúnyos és elmés, mint a Bourget-féle 
regényhősöké, a pillantása pedig halálosan 
szomorú ; . . Miért halálosan szomorú ? Nem 
tudom. Olyannak képzeltem a grófot, aminő- 
nek az iskolás leányok szokták képzel ni< 
a nagy betűvel Írandó Ő-jűket. 

Édes Paulám, te liba vagy. És most jó 
éjtszakát ! 

89. okL 9. 

Elolvastam az öt nappal ezelőtt leírt 
gyónásodat, Paula, és most föloldozlak, 
leányom. Neked csak egy hibád van : jóval 
több fontosságot tulajdonítasz magadnak^ 
mint amennyire igényt tarthatsz . . . 

A védenceim száma megszaporodott egy- 
gyel. Eddig is ketten voltak : Flóra és az 
édesanyja. Most hárman vannak a kis 
gróffal. Csodálatosan egyszabásu lélek mind 
a három, az asszony, a férfi és a gyermek. 
Tiszta, nemesszívü, bizonyos fokig elmés 
emberek, de híjával vannak minden akarat- 
erőnek. Ez a jellembeli lágyság valami 
különös, rokonszenves és szinte megható 
bájt kölcsönöz nekik. A lelkük mintha 
moUra volna hangolva. Olyanok, mint a 
beteg gyermekek, akik iránt minden no 
bizonyos anyai gyöngédséget érez. De azért 
legkevésbbé sem sajnálatra méltók, mert 
van egy erős fegyverük: betudják magu- 
kat hízelegni minden ember szivébe. 

A kis gróf két napig szorgalmasan vadász- 
gatott, de azt hiszem, nem annyira kedv- 
telésből, mint inkább az illem kedveért. 
Aztán szögre akasztotta a puskáját és játszó- 
iársul szegődött Flóra mellé. Azóta mindig 
velünk van. A tennis-grandon, a várkertben 
és este a zongorateremben. Úgy mondja, 
hogy karácsonyig akar itt maradni. A grófné 
el van ragadtatva, a kis Flóra pedig boldog- 

89. október 16. 

Egy nagyúri vonása mégis yan a fiúnak : 
szereti a lovat és tud is vele bánni. Amilyen 
esetlennek és félénknek látszik, ha gyalog- 
szerrel van, olyan erős és nyugodt, ha nye- 
regbe száll vagy a hajtó-kocsi bakján ül. 

Néhány nappal ezelőtt a grófné jelen- 
létében különös ajánlatot tett nekem. 

— Ha ráérne, kisasszony, akkor megtaní- 
tanám lovagolni . . . 

No hiszen éppen csak ez kellene még : 
egy lovasított guvernánt ! Bosszankodtam is, 
meg nevettem is. 

— Ha ráérnék, gróf úr, akkor megtanul- 
nék ruhát szabni. Annak több hasznát vehet- 
nem, mint a lovaglásnak. 

A kis gróf arca vérvörös lett, a grófné 
mosolyából pedig azt következtettem, hogy 
helyesli a válaszomat 

Ebéd után, amikor Flórával a kertben 
tenniszeztem, előállott a gróf négyese. 

— Ha kedve volna kocsikázni, kisasszony, 
szívesen vinném ahová akarja, mondta zavart 
mosolylyal. 

— Nekem Flóra mellett van a helyem, 
válaszoltam. 

Sándor gróf ekkor fölkereste a nővérét 
és addig könyörgött neki, míg a grófné meg 
nem engedte, hogy magával vihesse Flórát. 
Természetesen csak úgy, ha én is velük 
megyek ... A kis grófnak ez a ravaszsága 
szerfölött meglepett. De nem bosszantott, 
mert szenvedélyem a kocsikázás, a gróf 
muszkái pedig remek ügetők. Azóta napi- 
renden vannak kirándulások. Elhajtunk a 
régi apátságig vagy a csertői kompig. Teg- 

nap a vörös kereszttől az erdőig én haj- 
tottam a lovakat. A gróf azt állítja, hogy 
nagy kocsistehetség vagyok . . . 

89, október 30. 

Odakünn sürü köd van, én meg idebenn 
didergek. Úgy látszik, vége a szép időnek! 
Nem, nem bolondíthatom magamat tovább : 
a szerencsétlen fiu belém szeretett. 

Utólagos éleslátásommal kimutathatnám 
most, hogyan kezdődött a dolog és hogyan 
növekedett. Azt is kimutathatnám talán, 
hogy mindennek én vagyok az oka. De ez 
haszontalan papirpazarlás volna csak. Tény, 
hogy két nappal ezelőtt egyáltalában nem 
gondolkoztam még erről, de az is tény, hogy 
tegnap óta meg vagyok ijedve. Már kín vele 
asztalnál ülnöm ; foljion rám mereszti a 
tekintetét ; ha pedig ránézek, akkor elpirul 
és lesüti a szemét. Csoda, hogy a grófné 
még észre nem vett semmit! Ha kettesbe 
vagyok vele, mindig érzem, hogy valami 
kitörés készül, de a félelem a torkán akasztja 

a szót. Biztosra veszem, hogy holnap vagy 
holnapután már erőt fog venni a félelmén . . . 
Mi lesz aztán ? Kerülöm a társaságát, mene- 
külök előle, de tudom, hogy előbb-utóbb 
még is csak le kell vele számolnom. 

Arra is gondoltam már, hogy jó volna, 
ha mindent elmondanék a grófnénak. De 
mit mondjak neki? És mit tehet ő, a ná- 
lamnál gyöngébb asszony? 

Arcomba szökik a vér, ha elgondolom, 
hogy ez az ember, ez a gyermek — I 

89. oki. 31. 

Ebéd után egyedül voltam a zongora- 
teremben. Játékközben hallottam, mint nyí- 
lik az ajtó. Nem fordultam vissza, úgy is 
tudtam, hogy ő az. Még vagy tíz percig 
zongoráztam, aztán fölkeltem. Sándor gróf 
ott állott az ajtó mellett. Igazán szánalmas 
színben volt. A kilincs már a kezemben 
volt, de aztán meggondoltam magamat. Véget 
kell vetnem ennek a nevetséges és türhetet- 

len helyzetnek ! A bátorságom azonban hir- 
telen megcsappant. 

— Mi baja? kérdeztem halkan. 

A gróf egész testében remegett, a kezével 
pedig olyan mozdulatot tett, mintha meg 
akarná fogni a karomat. 

— Óh Paula, hebegte, — én olyan bol- 
dogtalan vagyok . . , Ha ön tudná, ha ön 
értené ... 

^Most már tudom, hogy mit kellett volna 
válaszolnom. 

— Nem akarom önt érteni, mert bosz- 
szant, untat és sért. Hagyjon engem békében 
és menjen vissza oda, ahonnan jött . . . 

E helyett azt mondtam neki : Nem ér- 
lem önt. 

Úgylátszik, hogy a nő ilyen helyzetben 
ösztönszerűen hazudik. 

A fiu pedig, aki inkább elkeseredettnek, 
mint szenvedélyesnek látszott, hirtelen meg- 
ragadta a karomat és a vállamhoz szorította 
az arcát. Eltaszítottam magamtól és elmene- 
kültem. 

Mit tegyek? Szóljak a grófnénak? Min- 
denek előtt aludni, próbálok; reggel talán 
eszembe jut valami. 

89. nov. 1. 

Ma este levelet találtam a szobámban. 
Levelet Sándor gróf kezétől. Lemájsolom 
szórói-szóra. Megszólítás nincs. 

„Ön most gyűlöl, talán meg is vet. Pedig 
nincs egyéb bűnöm, minthogy jobban imá- 
dom az életemnél. Kevés ideje ismerem csak, 
de biztosan tudom, hogy soha más nőt nem 
fogok szeretni. Ezt biztosan tudom. Jelen- 
téktelen ember vagyok, de van egy erényem, 
amelyet meg kell becsülnie: szeretem önt, 
ahogyan soha sem szerették és sohasem 
fogják szeretni. Tudom, hogy nem szeret, de 
azért mégis kérem, térden állva kérem, 
legyen a feleségem. Esküszöm az üdvössé- 
gemre, hogy később szeretni fog, mert ön 
jó és lehetetlen, hogy ne szeresse azt, akinek 
ön mindene ..." 

Feleségül akar venni. 

Újra és újra átotvasom a levelet. A 
szemem aztán megakad egy mondaton: 
^később szeretni fog, mert ön jó és lehetet- 
len, hogy ne szeresse azt, a kinek ön min- 
dene . . ." 

De tisztázzuk előbb a helyzetet. A dolog 
természetesen képtelenség. Egy gróf elvehet 
egy táncosnőt, de nem vehet el egy neve- 
lőnőt. 

Vájjon komolyan el akar-e venni ? El. O 
nem tud hazudni. 

És ha nem volna annyira képtelen a dolog, 
vájjon hozzámennék-e? Legyünk őszinték: 
hozzámennék. Hozzámennék nem is egy, 
hanem száz okból. Nem vagyok nagyravágyó, 
de ismerem a vagyon értékét. A pénz a füg- 
getlenség, a pénz a nyugalom, a tisztaság, a 
jóság. És hozzámennék, talán az esetben is, ha 
nem volna gazdag ember. Hozzá mennék, 
mert csábitana a gondolat, hogy jogot nyer- 
nék a grófné és Flóra rokoni szeretetére. 
És hozzámennék, mert azt írta nekem : 
„lehetetlen, hogy ne szeresse azt, akinek 

Ön mindene." Ez az igazság 1 Nem azt 
szeretjük, akire nekünk van szükségünk, 
hanem azt, akinek szüksége van reánk. És 
ennek a szegény fiúnak, ennek a nemes 
és ügyefogyott gyermeknek szüksége van 
rám. 

Egy gróf nem vehet el egy nevelönőt. 
Pedig tudom, hogy testileg és lelkileg fölötte 
állok, tudom, hogy leereszkedés volna tőlem, 
ha nejévé lennék és azt is tudom, hogy soha 
jobb feleséget nem fog találni. 

Megmutassam a grófnénak ezt a levelet ? 

89. nov, 10. 

Itt vagyok megint Budapesten, a külső 
Kerepesi-uton, a Garlatiné hónapos szobá- 
jában . , . Dél van. A konyhából sistergés 
hallatszik be, oda lenn az udvaron kintorna 
játszik . . . Hogyan kerültem ide vissza? 
Rossz álom gyötör csak I Föl fogok ébredni 
és ott fogom magamat találni csertőházai 
szobámban, kényelmes rézágyamban . . . 
Tómics úr beszél a konyhában . . . Nem 

Herczeg F. : Idegenek között. 4 

tudok most írni * . . Holnapig talán rendbe 
szedem a gondolataimat . . . 

S9, nov. 11. 

November második, harmadik és negye- 
dik napja még nyugodtan telt el a kastély- 
ban. Nem szóltam a grófnénak Sándor levelé- 
ről és a fiatal úr sem szólt] neki. A grófot csak 
ebédnél láttam. Csendesen viselkedett és én 
— bár magam sem tudnám megmondani, 
hogy miért — azt a benyomást nyertem, hogy 
vár valamit. 

November ötödik napján megtudtam, 
hogy mire várt: a gyámja megérkezésére. 
István gróf korán reggel jött meg, egész csönd- 
ben. Mikor Flóra szobájába mentem, össze- 
találkoztam vele a folyosón. Föltűnően ma- 
gas, de hajlott termetű, tipikusan mágnásarcu 
öreg úr. A szemébe kellett csak néznem és 
már tudtam, hogy kicsoda és azt is tudtam, 
hogy miért jött. 

István gróf délelőtt megnézte a gazdasá- 
got, Sándor pedig elkísérte. Ebédnél a fiatat 

gróf nagyon idegesnek látszott. A grófné se 
evett semmit, Flóra pedig lopva és félénkeri 
nézett reám. Csak István gróf evett kitűnő 
étvágygj^al. Ő tartotta szóval az egész társa- 
ságot. Vidám és szeretetreméltó történetké- 
ket beszélt el nekünk a saját ifjúkorából, 
közbe pedig kedves gúnynyal csipkedte 
önmagát. Többnyire hozzám intézte a szót, 
bizonyos tisztelet és rokon^env hangján, 
mintha én leltem volna a társaságban a leg- 
fontosabb személy. 

Ebéd után Sándor gróf elhagyta a szobát. 
Az ajtóban egy pillanatra visszafordult és 
egy hosszú, komoly pillantást vetett rám. 
Flóra is távozni készült; én el akartam 
kisérni, de a grófné visszatartott. 

— Talán zongorázik nekünk valamit? 

A zongorához léptem, miközben egyszerre 
rettenetes félelem vett rajtam erőt. Jól tudtam, 
hogy nem a játékom miatt marasztaltak itt 
és szó nélkül vártam a történendőket. Azt is 
tudtam már akkor, hogy elvesztettem a 
csatát, mielőtt még megütköztünk volna. 

Nincs is kedvem megütközni, mert érzem, 
hogy szánalmasan és nevetségesen egyenet- 
len küzdelem volna. Az öreg világfi arisz- 
tokratikus önérzete és szellemi fölénye, 
melyet az udvariassága alól is kiérzek, le- 
sújtó hatással van rám. Zavarba ejt, szinte 
megszégyenít. Soha sem éreztem még, csak 
most érzem, hogy milyen alárendelt állást 
foglalok el a világban és különösen ebben 
a házban. 

A gróf bókkal kezdte. 

— Ön sokkal elmésebb, kedves kisasz- 
szony, semhogy ne tudná, miről akarok 
önnel beszélni . . . Az öcsém egy ajánlatot 
tett önnek > . . Nem érezném magamat hiva- 
tottnak arra, hogy beleavatkozzam ilyen 
gyöngéd természetű dologba, ha nem volnék 
Sándor gyámja és ha ő maga nem értesített 
volna mindenről . , . Most már bevallhatom 
önnek azt is, hogy nehéz gondokkal terhelve 
jöttem ide. Nem ismertem önt és attól tar- 
tottam, hogy félreismerhetné a helyzetet. 
Most azonban bocsánatot kérek a méltatlan 

gyanúsításért! Az én koromban bizonyos 
fokig emberismerővé lesz mindenki és alig 
három órai ismeretség után már tudom, 
hogy kivel van dolgom. Önnel szemben 
nem kell hivatkoznom azokra az elavult, de 
fájdalom még érvényben levő családi tőr- 
vényekre, a melyek a hitbizományost még 
érzelmeiben is korlátozzák. Önnek nem kell 
elmondanom, hogy ilyen házasság Sándor 
grófot nemcsak vagyonilag, de társadalmi- 
lag is tönkre tenné . . . Önnel szemben 
mindez fölösleges, mert tudom, hogy egy pil- 
lanatig sem vette komolyan a fiu ajánlatát . . . 
A gróf mindezt nyugodt és komoly han- 
gon mondta. Aztán elhallgatott és kérdően 
nézett rám. 

— Ugy-e, igazam van? 

— Igaza van, egyetlen pillanatig sem 
vettem komolyan, mondtam gépiesen. 

A grófné, aki eddig mélyen hallgatott, 
most megszólalt: 

— Miért nem tett említést arról a levél- 
ről? kérdezte elborult arccal. 

István gróf megfelelt helyettem. 

— A kisasszony nem akart neked nyug- 
talanságot szerezni és ezért külön is hálára 
vagyok neki kötelezve, 

A gróf aztán gyors léptekkel az ajtóhoz 
lépett és beszólította Sándor grófot, aki oda- 
künn várakozott. Az öreg úr karon fogta a 
fiatal embert és szelid mosolylyal mondta. 

— Eljártam a megbízásodban. A kis- 
asszony tiszteletreméltó őszinteséggel vála- 
szolt . . . Sajnálom, hogy a válasza rád nézve 
nem kedvező , . , 

A íiu oly fájdalmas meglepetéssel nézett 
rám, hogy el kellett fordítanom tekintetemet. 

Különös ötletem támadt . . .. íme, ha 
becsületes leány volnék, akkor most így 
szólnék: Hazugságot mondtam, mert az igaz- 
ság az, hogy egyedül vagyok a világon és 
ha akadna egy tisztességes férfi, aki szeretni 
tud, annak hűséges felesége lennék ... És 
ha ön az a tisztességes férfi, nyújtsa ide 
a kezét! 

Helyeltem az öreg úr válaszolt. 

— A kisasszony azt mondta, hogy sem 
téged, sem a leveledet nem akarja komolyan 
venni . . , 

Sándor gróf arca krétafehér lett. 

— Azt mondta? 

István gróf kérdőleg tekintett rám és én 
a fejemmel bólintottam . . , 

— Igen, azt , , . 

— Önt kényszeritették, hogy igy beszél- 
jen — fakadt ki a fiatal vir. 

Az öreg meglepetten nézett az öcscsére, 
aztán kedélyesen nevetett. 

— No lám, — kiáltotta, hát én volnék az 
a bizonyos kőszivü vén gróf, aki a rémre- 
gényekbén erőszakkal akadályozza meg a 
fiatalok boldogságát? 

Olyan furcsán mondta, hogy elmoso- 
lyodtam, Sándor gróf pedig elszégyelte 
magát. Hirtelen sarkon fordult és elhagyta 
a szobát. 

Magam is a szobámba vonultam, ahová 
egy óra múlva bekopogtatott István gróf. 

— Azért jöttem, hogy megköszönjem nyilt 

és becsületes viselkedését . . . Ön derék leány 
és mi adósai vagyunk önnek . . v És még 
valamit akarok mondani ! Természetesnek 
találom, hogy egy nő, aki annyira tapinta- 
tos és finom érzésű, a történtek után nem 
érezheti magát többet jól Csertőházán . . . 
A húgom igen nehezen válik meg öntől, de 
megmagyaráztam neki hogy nincs jogunk 
hozzá^ hogy visszatartsuk ... 

A gróf a képzelhető legegyszerűbb el- 
járást követte velem szemben; amit tőlem 
kivánt, azt úgy mondta el, mintha az én 
óhajom volna, amelyet kiolvasott a szemem- 
ből ... Nagyon meg^^etheti vagy igen ostobák- 
nak tarthatja a nőket. De az eredmény neki 
ad igazat. 

— Szeretném, ha még ma indulhatnék, 
mondtam, csakhogy már én is mondjak 
valamit. 

— Amint parancsolja, szólt a gróf. — De 
nekem is van egy alázatos kérésem . . . 
Ennek a kis családi jelenetnek, mely itt 
lefolyt, tulajdonképpen ön adja meg az árát. 

Mi mindenképpen le vagj'unk önnek köte- 
lezve és boldogok volnánk, ha némi elég- 
tételt adhatnánk önnek. Nagyon, nagyon 
lekötelezne, ha némileg útba igazítana, hogy 
minő alakban tehetnők ezt. 

Megértettem : pénzt akai*t adni. Isten látja 
lelkemet, hogy nem vagyok érzékeny pénz 
dolgában, de beláttam, hogy gyalázatosság 
volna, ha elfogadnék valamit ezektől az em- 
berektől. 

— Ha azt hiszi, gróf úr, hogy valami 
elégtétellel tartozik nekem, azt könnyen 
megadhatja nekem. 

— Hogyan? 

■ — Ne ajánljon nekem pénzt és el fogom 
hinni, hogy komolyan beszélt az imént. .'. 

Az öreg úr meglepetten, láthatólag ked- 
vetlenül mért végig, de aztán mélyen meg- 
hajtotta magát előttem. 

Elbúcsúztam a grófnétól. Nagyon szo- 
morú, de egyszersmind nagyon hideg is volt. 
Mikor első ízben láttam, akkor is ilyen volt : 
minden ízében grófné . . . Rettenetesen bán- 

tott, egy pillanatig szinte dühbe hozott, 
hogy nem búcsúzhattam el Flórától. Az 
édesanyja azzal mentegette magát, hogy nem 
akarja a kis grófnőt fölizgatni . . , 

A vonat hétkor indult; de azért hatkor 
már előállott a kocsi. Mikor fölszállottam, 
már sötét volt. A pitvar alatt néhány cseléd áll- 
dogált. Csendes őszi eső permetezett: egé- 
szen bucsúzásnak való idő volt. Az öreg gróf 
mellém ült a kocsiba; el akart kisérni a 
vonathoz. 

E pillanatban hangos zokogás hallatszott 
az emeletről . . . Flóra ! 

— Menjünk! kiáltotta a gróf. 

Útközben alig váltottunk néhány szót. 
Azt hiszem a gróf is duzzogott. Vájjon miért? 
Alkalmasint rosszul esett neki, hogy nem 
kértem tőle pénzt. Sokáig kellett vesztegel- 
nünk a barátságtalan állomáson. Kétszer is 
kértem az öreg urat, hogy menjen már 
haza, de ő hidegen, szinte rendreutasító 
hangon mondta, hogy tudja, mi a köteles- 
sége. Mikor végre beszálltam a vonatba, 

nagy megkönnyebbüléssel mondtunk búcsút 
egymásnak. Mind a ketten örültünk, hogy 
megszabadulhatunk egymás társasagától. 

A grófné komornája elkísért a fővárosba. 

Mikor útközben megolvastam a pénze- 
met, észrevettem, hogy valami ajándékot 
mégis csak elfogadtam István gróftól: az 
első osztályú jegyemet ő fizette meg Buda- 
pestig. 

89. nov, 27, 

Itt élek megint Budapesten, a külső Kere- 
pesi-uton, Garlatiné hónapos szobájában . . . 
És azt teszem, amit azelőtt tettem : várok, 
várok, várok. A különbség csak annyi, hogy 
most a környezetemet még jóval kellemet- 
lenebbnek, szomorúbbnak és kicsinyesebb- 
nek találom, mint annak előtte . . . Ah, ti 
csertőházai hársaki 

Egy héttel ezelőtt írtam a grófnénak és 
megkértem, hogy ajánljon az ismerősei köré- 
ben, mert magamtól nem tudok álláshoz 
jutni. Rögtön és igen szeretetreméltóan vála- 

szolt. A levele végén gyermekkéztől két szó 
állott : Csókol — Flóra. 

89 nov. 29, 

Megvan az állás. Z-né asszony szerződ- 
tetett, de jóformán magam sem tudom, hogy 
minek. Házvezetőnőnek ? Fölolvasónőnek ? 
Társalkodónőnek ? Mindegy — majd elválik, 
A grófné ajánlatára szerződtetett. Ma mutat- 
koztam be. December elsején elfoglalom az 
üj hivatalomat. 

Ennél nem kevésbbé érdekes esemény, 
hogy Tómics úr, ugyanaz a Tómics úr, 
akinek ma már ezernégyszáz forint fizetése 
van és aki mégis ötven krajcáros ebédeket 
eszik Garlatinénál, ugyanaz a Tómics úr, 
aki mindig elegáns és aki a háziasszonyom 
állítása szerint nyolc esztendő óta mindig 
ugyanegy ruhát visel, szóval Tómics úr a 
szolidság mintaképe, ma megkérte a kezemet. 

Azaz legyünk őszinték : nem kérte ' meg, 
de megbízta Garlatinét, hogy puhatolódzék 
nálam tapintatosan . . . Sőt az is meglehet, 

hogy meg se bízta Garlatinét, hanem a jó 
asszony önhatalmúlag vállalkozott Tómics 
iir egy még kiforratlan tervének a nyélbe 
ütésére . . . Sőt az is meglehet, hogy Tómics 
úr nem is akarja, csak a jó Garlatiné akarja. 

Azt mondtam neki : Édes Garlatiné, hazug- 
ság volna, ha azt mondanám, hogy Tómics 
úr rokonszenve hizelgő rám nézve. Nem 
hizeleg, hanem untat és bosszant . . . 

Nem tudom, hogy mi jogon beszélek így, 
de bizonyos, hogy inkább lennék a felesége 
a boldogtalan nyomoréknak aki a szom- 
szédomban faragja a pipákat, mint Tómics 
iirnak. 

III. 



89, dec. 20e 

Három hete már, hogy elfoglaltam az új 
állásomat. Egy véletlen találkozás ma eszembe 
juttatta megint a naplómat, amelyről az 
utóbbi időben teljesen megfeledkeztem. 
Ugyanis délben, mikor új asszonyomat a 
fogorvoshoz kisértem, a Váci-utcán szembe 
jött velünk Flóra grófnő. Egy idősebb 
asszonyság volt vele, mindenesetre utódom 
a grófi házban. (Az új nevelőnő külseje hatá- 
rozottan tendenciózus : szőke, kicsi és sovány. 
Ez a tendencia ellenem irányul, akit Isten 
barnának, nagynak és vállasnak teremtett.) 

Flóra — a kis hütelenl — gyöngéden 
belefogódzolt a kísérőjébe, még a fejecské- 

jét is annak karjához szorította. így szokott 
velem is sétálni — a csertőházai parkban. 
Mikor megismert, elmosolyodott és megrán- 
gatta a nevelőnője karját, aztán az ő korán- 
érett gráciájával meghajtotta a fejét . . . 
Ennyi volt az egész. És én hogy sajnáltam, 
hogy féltettem, hogy epedtem utána! Biz- 
tosra veszem, hogy az új nevelőnőjét, aki 
egyébként — ezt némi féltékenységgel konsta- 
tálom — igen rokonszenves benyomást tesz, 
épp oly rajongva szereti, mint szeretett 
engem. És valószínűnek tartom, hogy ha 
rajta állana, ma már alig cserélné el velem. 
Mily gyorsan felejtenek a gyermekek ! Vájjon 
a felnőttek is? 

Új asszonyomtól tudom, hogy az apósa 
valaha a grófi család gazdatisztje volt. 
Ennek a régi összeköttetésnek köszönhetem, 
hogy ma Z-né házikisasszonya vagyok. 

Eleintén nem tudtam megérteni, hogy 
mi szükség van ilyen kis háztartásban ház- 
vezetőnőre. Z. úr miniszteri tanácsos és není 
hinném, hogy a hivatalnoki fizetésén kívül 

volna még egyéb jövedelme is. Gyermekük 
nincs. Aztán: Z-né egészséges asszony- 
nak látszik és még elég fiatal. (Negyven 
esztendősnek tartom . . . Ő harminchatot 
vall be!) Mi szükség van itt én reám? 

Most már tudom. Az asszony ama kivált- 
ságos teremtések közé tartozik, akiket valami 
előttem érthetetlen okból mindenki kiméi, 
mindenki kényeztet, mintha születésétől 
fogva nagybeteg volna, vagy örökké gyer- 
mek maradna. Azt hiszem, még a sors is 
elnézőbb vele szemben, mint másokkal. 
Senki sem veszi komolyan, még a cselédjei 
sem; de ő nem is akarja, hogy komolyan 
vegyék. Ennek természetes következménye- 
képpen elhitette önmagával, hogy nem ért 
mindazokhoz a dolgokhoz, amikhez min- 
denki ért és hogy jobb is, ha nem törődik 
semmivel. Különös, hogy azért még sem 
tartja magát fölöslegesnek a világon, sem 
haszontalannak az életét. Ha úgy volna, akkor 
nem kacérkodnék minduntalan a tulajdon 
ügyefogyottságával. 

Az édes atyja, mint maga mondta nekem, 
vidéki orvos volt, az ura pedig hozomány 
nélkül vette el. Hogyan lehetséges, hogy ilyen 
asszony nem tud segítség nélkül öltözködni 
és hogy nem ismeri az asztalára kerülő 
ételek nevét ? Vagy talán csak tetteti magát, 
mintha nem ismerné? Ha véletlenül eltör 
egy poharat, ijedten mondja: No, most 
megint meg fog szidni a Julcsa szobaleány ! 
Ha írás közben betintázza az ujját, gyerme- 
kes rémülettel jár-kel a házban, míg vala- 
melyikünk meg nem könyörül rajta és rá 
nem szól, hogy mosakodjék meg. 

Megjegyzem, hogy Z-né nem tunya ter- 
mészetű. Minden érdekli és reggeltől estig 
folyton izeg-mozog, jár-kel a házban, mint 
az eleven kéneső. Igaz, hogy amit tesz és 
vesz, amit kieszel és megcsinál, az csupa 
fölösleges és céltalan dolog; csupa játék, 
mint a gyermek munkája. 

A legkülönösebb, hogy az asszony nem 
ostoba, inkább eszes, vagy legalább is ötle- 
tes. Ha jó napja van, szinte sziporkázik 

Herczeg F.: Idegenek között. 5 

a szellemtől és élvezet őt hallgatni. Az is 
különös, hogy mig a barátnői öltözködését 
sok Ízléssel és elmésségel tudja birálni, addig 
ö maga alkalomadtán a képzelhető legizlés- 
telenebb ruhákat viseli. Ma, példának okáért, 
mikor a fogorvoshoz készültünk, valóságos 
bébékalappal a fején lépett a szobámba. 
A kalap förtelmesen illett az ő negyven- 
esztendős és csinosnak éppen nem mond- 
ható arcához. Annyira meg van róla győ- 
ződve, hogy őt mindenki hóbortosnak tartja, 
hogy megenged magának minden hóbortot. 

— De méltóságos asszonyom, csak nem 
akar ilyen kalappal az utcára menni ? kiál- 
tottam ijedten. 

Olyan arcot csinált, mint a turpisságon 
ért gyermek és duzzogva vette elő a másik 
kalapját. Délben azonban eldicsekedett az 
urának a dologgal. 

— Képzelje csak, föl akartam tenni a 
bolond kalapomat, de Paula nem engedte 
meg ... Ha hallotta volna, hogy megszidott 
Paula ! Óh, én nagyon félek ám Paulától . . . 

A koránál fogva majdnem az édesanyám 
lehetne, de azért tökéletesen úgy viselkedik, 
mintha a növendékem volna . . . 

Teremtőm, most veszem csak észre, milyen 
kedvem telik az emberszólásban ! Úgylátszik, 
hogy vén leány nem lehet el az ilyen kedv- 
telés nélkül. 

89, dec. 22, 

Folytassuk az emberszólást. Lépj elő, vén 
Márkus — azaz lépjen elő, méltóságos úr! 
Ha van sajnálatraméltó ember a föld kerek- 
ségén, akkor ő az. És ha van boldog ember 
a csillagok alatt, akkor is ő az. Sajnálatra- 
méltó azért, mivel a méltóságos asszony 
viselkedése vele szemben olykor fölháborí- 
tóan kíméletlen ; boldog pedig azért, mivel ő 
maga a stoikus bölcseletnek olyan magas- 
latára emelkedett, mint előtte még egyetlen 
férj sem. 

A méltóságos körülbelül ötven esztendős 
ember, de a külsejétől lehetne akár hatvan 
is. Nagy, kövér, lomha tartású és igen rút 

ember. A rútsága azonban oly rokonszen- 
ves és becsületes, mint — leírjam ? leírom l 
— mint a bernáthegyi kutyáé. Engem 
legalább mindig az életmentő kuvaszokra 
emlékeztet, amelyeknek története kisleány- 
koromban néha megríkatott. Az öreg úrra 
se tudok meghatottság nélkül tekinteni, mert 
érzem, hogy maga a jóság, a gyöngédség és 
az odaadás. Azok közül a férfiak közül való, 
akikről valahol azt hallottam, hogy soha 
sem voltak úgynevezett sikereik a nőknél, 
mivel — óh asszonyok I — mivel túlságosan 
megbecsülik a nemünket . . . Oh nem, az 
öreg soha sem volt igazi férfi, de mindig 
ideálja volt a hü alattvalónak, a pontos 
hivatalnoknak és a jó férjnek. És én elhi- 
szem, hogy mi nők az ilyen embereknél 
jobban kedveljük az elmés mihasznákat. 

Erre az emberre féltékeny a feleségei 
Ma minden érthető ok nélkül jelenetet rög- 
tönzött neki. Azt hittem, hogy álmodom és 
ki kellett mennem a szobából, mert attól 
tartottam, hogy a szemük közé nevetek . . . 

Oka nem volt a dolognak, de bevezetése 
volt. Ö méltósága két nap óta rosszkedvű . . . 
Senki sem tudja, hogy miért — valljuk be 
őszintén : nem is kérdezte senki. Alkalmasint 
ó maga sem tudja. Egyszerre csak elkomo- 
rodott, aztán két napig ott feküdt a dívá- 
nyán, sápadt arccal, megdagadt szemmel, 
epésen, komoran, némán, idegesen rágva a 
zsebkendőjét. Mivel meggyőződtem róla, 
hogy nem segíthetek rajta, nem is igen 
törődtem vele többet. (Magam is már úgy 
kezdek vele bánni, mint a gyermekkel.) 
Két napig duzzogott. Soha sem hittem 
volna, hogy annyi következetesség legyen 
benne . . . 

Ma aztán bekövetkezett a várt erupció. 

Délben az öreg úr levelet küldött a hiva- 
talból, hogy ne várjunk az ebéddel, mert 
el kell kisérnie a miniszterét valami kül- 
városi építkezésekhez. Öt felé megjött; 
fáradt volt és egy csomó írás.t hozott a hóna 
alatt. 

Szokása szerint homlokán akarja csó- 

kölni az asszonyt. De az fagyosan vissza- 
vonja a fejét . . . 

— Kérem, ne erőlködjék! 

— Mi az? 

— Semmi*! 

— Mi baja, kisbaba? (Mindig kis babá- 
nak nevezi!) 

— Semmi I 

Hosszú, kinos szünet . .. . 

— Én nem tehetek róla, kis baba — kezdi 
szelid hangján az öreg úr. 

— Hanem a miniszter? Ugy-e a minisz- 
ter? Szeretném már egj^szer látni azt a — 
miniszteii: . . . 

Annyi gúnynyal, oly gyanusitó éllel hang- 
súlyozza a miniszter szót, hogy az ember 
szinte hozzá képzeli a kivágott női ruhát, 
a vörös kontyot és a többit . . . 

— Na, de engedje meg, kis baba, véde- 
kezik az öreg, — csak nem hiszi, csak nem 
gondolja . . . 

A kis baba megint a szavába vág. 

— Nem gondolok semmit ! Én egy ostoba 

asszony vagyok, aki nem is tud gondolkozni. 
Gyermek vagyok, akit nem vesz komolyan 
senki és akivel nem szokás törődni . . . 
Hanem azért mégis csak észre veszek egyet- 
mást . . . Tudom, hogy készül ellenem va- 
lami . . . Ravaszul, ügyesen csinálják, annyi 
bizonyos . . . 

— De kis babai 

Ki kellett sietnem a szobából, mert attól 
tartottam, ha tovább hallgatom az ártatlan- 
ságát bizonyítgató méltóságost, hát nevető 
görcs fog el. 

Az asszony nem jött vacsorához. Ketten 
ültünk asztalnál az öreggel és a kedvetlen- 
sége átragadt rám is. Hogy fölvidítsam, no 
meg azért is, hogy megbosszantsam az 
asszonyt, vacsora után zongorázni kezdtem. 

Megjegyzem, hogy az asszony, aki jogot 
formál hozzá, hogy féltékeny szeszélyeivel 
keserítse az ura életét, a maga részéről leg- 
kevésbbé sem tartózkodó a férfiakkal szem- 
ben. Ha komoly beszámítás alá esnének 
cselekedetei, akkor azt mondanám, hogy 

közönséges kacér. De amit 6 művel, az több 
a kacérságnál és ennélfogva nem is kacér- 
ság. Ilyen naiv tetszeni vágyást, ilyen izga- 
tott kötekedő kedvet, a férfiakkal szemben, 
eddig csak rossz nevelésű iskolás leányoknál 
láttam. Mikor a múltkor a fogorvoshoz men- 
jünk, egyszerre megragadta a karomat. 

— Ott megy Nyirák Jancsi ! Menjünk 
utána — nézzük meg, hogy hová megy . . . 

— De méltóságos asszony, hová gondol? 

— Ugyan ne álszenteskedjék, édes Paula! 

Mikor észrevette, hogy komolyan meg- 
haragudtam, szokása szerint hízelegni kez- 
dett. 

— Igaza van, mindig igaza van ! Én oly 
ostoba vagyok, hogy csupa gyerekségből 
kiteszem magamat mindenféle pletyká- 
nak . . . Kész szerencse, hogy maga olyan 
okos . . . Ugy-e, nem haragszik rám? Nem 
fogom többet megtenni I 

Oly furcsa volt, mikor az engedelmes 
kis leányt adta velem szemben, hogy nevet- 
nem kellett . . . 

90. jan, 1. 

A tanácsosné ő méltósága alaposan meg- 
rontotta az ünnepeinket ... A rossz kedve 
egészen december harmincegyedikéig tar- 
tott — óh dicső példája a női következetes- 
ségnek I Nem is volt az idén karácsony . . . 
Karácsony napján egyedül mentem a tem- 
plomba. Az asszony kijelentette, hogy nem 
akar ajándékot és karácsonyfát sem akar. 
A cselédek se kaptak semmit. Az asszony 
rendeletére tüntetően egyszerű vacsorát tá- 
laltak. 

Nem tagadom : nagyon el voltam kese- 
redve; magam miatt is, de az öreg méltó- 
ságos miatt is. Az ilyen született férj nagyon 
szereti az emelkedett ünnepi hangulatot. 
Biztos vagyok benne, hogy mikor annak 
idején megházasodott, azokra a szép és meg- 
ható karácsonyestékre gondolt, amelyekben 
majd része lesz. 

Szegény méltóságos! Nem mert kipak- 
kolni a meglepetéseivel és olyan arccal ült 

az asztalnál, mintha halotti torunk volna. 
Mikor aludni mentem, sirtam egy verset. 
Szilveszter estéjén váratlanul megválto- 
zott minden. A dolog így esett : Alkonyatkor 
elfojtott zokogást hallottam az asszony szo- 
bájából . . . Besietek, hát a boldogtalan ott 
fekszik a földön és a szőnyeghez veri a fejét^ 

— Az Istenért, mi baja. 

— Óh, zokogja, — én oly boldogtalan 
vagyok, oly boldogtalan! 

— Igen, mondtam, — ön boldogtalan és 
másokat is boldogtalanná tesz. Miért van 
ez így? 

— Hiszen ez azi kiáltotta kétségbeeset- 
ten. — Minden ok nélkül tönkre teszem a ' 
magam életét és a másokét . . ^ Mindennek 
az én szerencsétlen természetem az oka . * . 
Oh, hogy gyűlölöm, hogy megvetem maga- 
mat I Legjobb volna, ha meghalnék minél 
előbb . . . 

Kezdtem sajnálni a hóbortos teremtést. 

— Szerencsére semmi sem könnyebb, 
minthogy jóvá tegye a hibáját, mondtam. 

— Nem, Paula, ön sohasem fog nekem 
megbocsátani . . * 

— Én?I 

Nagynehezen ki tudtam belőle venni 
bánatának okát. A szerencsétlen asszony fél- 
tékeny volt — rám ! Azt hitte, hogy én ési 
az öreg méltóságos — óh, most elhiszem, 
hogy vannak asszonyok, akiket meg kell 

verni . . . 

— Őrült voltam, beteg voltam, zokogta az 
asszony. — Hogyan is gondolhattam ilyet ? 
Hogy maga el akarja választani tőlem az 
uramat, hogy el akarja magát vele vétetni . . . 
Akkor jutott eszembe, mikor egyszer meg- 
kötötte a nyakkendőjét . . . Förtelmes ötlet^ 
ugy-e ? Maga sokkal tisztább, sokkal becsü- 
letesebb, semhogy megértse az ilyet . . * 
Bocsásson meg, Paulai 

A könyeivel és csókjaival áztatta a keze- 
met. Végül vele kellett sirnom. Aztán eszembe 
jutott valami. 

— Nem haragszom, mondtam, — de vála- 
szoljon egy kérdésemre. Tegnap még elhitte 

ezt felőlem I Mi győzte meg ma arról, hogy 
a gyanúja igazságtalan volt? 

Az asszony csodálkozva nézett rám a 
ráncoskeretü gyermek-szemével. 

— Ej, válaszolta aztán, — hát eszembe 
jutott, hogy ez lehetetlen, hogy ez megint 
egyike az én ostoba ötleteimnek . . . 

Nem lehetett vele komolyan beszélni. 
Mintha csak kárpótolni akarná magát az 
utóbbi napokért, egyszerre csak pezsgő 
jókedve támadt. Azt mondta, hogy ma együtt 
ünnepeljük karácsony és Szilveszter estéjét. 
Előhozatta a kamrából a rút mellőztetésben 
részesült karácsonyfát és hamarosan föléke- 
sítette. Mikor a méltóságos hazajött, ragyo- 
gás, melegség és jókedv fogadta. Aztán elő- 
kerültek az ajándékok. Én pompás prémes 
gallért és hozzáillő karmantyút kaptam az 
asszonytól; ilyet már régen óhajtottam. 

Azóta az asszony nagyon szeretetreméltó. 
Állandóan a meghatottság és egy kis szégyen- 
kezés kifejezése látszik az arcán. Tízszer is 
mondta már: Paula, maga ami jó angyalunk! 

Üj hely után kell néznem, mert biztos^ 
hogy itt nincs maradásom. 

90. jan. 8. 

Miféle förtelmes tanulmányokat kell még 
végeznem az élet iskolájában? Ma véletle- 
nül azt a fölfedezést tettem, hogy Z-né meg- 
csalja az urát . . . Nem tudom, hogy mit 
tegyek most, gondolkozni se igen tudok. 

Délután azt mondta, hogy gyónni megy 
a barátokhoz, magam pedig elmentem a 
szűcshöz, hogy megigazíttassam az új gal- 
léromat. Egy külvárosi szűk utcán bér- 
kocsi jött velem szemben. A fogat egy pil- 
lanatra megállott, mivel egy butorszállító 
kocsi elállotta az útját és ekkor megláttam 
benne az asszonyomat a förtelmes Nyirák- 
kal. Ők is megláttak. Z-né egy hirtelen moz- 
dulattal le akarta rántani az ablak függö- 
nyét és mivel nem sikerűit, Nyirák segí- 
tett neki . . . Ebből mindent megértettem. 

Erről az emberről — bár lett volna rá 
alkalmam bőven — eddig csak azért nem 



Digitized by LjOOQIC 



78 HERCZEG FERENC 

emlékeztem meg a naplómban, mivel való- 
ságos rosszullét fog el, ha foglalkoznom kell 
vele. Eddig csak bizonyos hüllőket és egy- 
két asszonyt tudtam annyira gyűlölni ; 
férfit még soha. Nagyon fiatal ember még 
és hivatalnok a méltóságos úr minisz- 
tériumában. Olyan kicsi, fénytelen, gonosz 
szeme van, mint a kinai porcellánbabáknak. 
A szőke bajuszos felső ajka aránytalanul 
rövid és azért mindig mosolyog és mindig 
mutatja a fehér fogsorát. Ha nálunk van, 
valami bolond, kegyetlen vágy kisért min- 
dig: szeretném a fogait valami kemény 
tárgygyal betörni. 

A szégyen és harag miatt sirva jöttem 
haza. Az asszony is megérkezett nemsokára. 
Nem mert hozzám szólani; az arca sápadt volt. 

Nem volt bátorságom, hogy asztalhoz 
üljek velők. Azt mondtam, hogy rosszul 
érzem magamat és a szobámba zárkóztam. 
A méltósága kétszer is beküldte hozzám a 
szobaleányt, hogy nem kivánok-e valamit. 

El innen, el minél előbb! 

90. fan. 9. 

Ma reggel, mikor az öreg úr már elment 
a hivatalába, az asszony bej ölt hozzám. Erre 
el voltam készülve. Meglepett azonban, hogy 
nem tagadott semmit és nem hazudozott. 
Én azt képzeltem, hogy az ilyen nő mindig 
hazudik. Leült az ágyamra és sirva fakadt. 
Igazán sirt; a könyei peregtek. Fuldokolva 
mondta, hogy mindent be akar nekem val- 
lani . . . 

— Maga jó és okos, én pedig a világon 
a legboldogtalanabb teremtés vagyok . . . 
Nekem szerencsétlen természetem van, 
aminek az édes anyám az oka, aki min- 
dig csak rontott és kényeztetett . . . 
Senkihez nincs bizalmam^ csak önhöz. Ha 
akarja, megmenthetne még . . . Ön, egye- 
dül csak ön . . . Tegye meg Paula, ez 
kötelessége! Tegye meg, nem az én ked- 
vemért, hanem az uramért, aki oly nemes 
-és akihez én oly méltatlan vagyok . . . Tudja 
meg, hogy én azt az embert nem szeretem 

és nem is szerettem soha. Ha nem látom, 
akkor gyűlölöm is. De ha mellettem van, 
akkor elzsibbad minden akaraterőm. Azt 
hiszem, hogy olyankor hipnózisbán vagyok. 
Nem is lehet más, csak hipnózis . . . 

Félelem fogott el, mialatt beszélt. Olvas- 
tam már ilyesmiről, de. nem értek hozzá és 
nem is akarok hozzá érteni. 

Félbeszakítottam az asszonyt. Azt mond- 
tam neki, hogy nem akarok semmit se tudni 
és arra kértem, hogy találjon rá módot, hogy 
minél elébb és föltűnés nélkül elhagyhas- 
sam a házát. 

— El akar menni? kérdezte könyek 
között. — De mit szól majd az uram? 

— A méltóságos asszony majd talál a 
számára valami magyarázatot . . . 

— Hát hazudjak neki? 

Én Istenem, egy hazugsággal több vagy 
kevesebb. 

Nem akarom magamat jobbnak mutatni,, 
mint milyen vagyok . . . Érzem, hogy föl- 
háborodásomat a Nyirák elleni ellenszenvem. 

tüzeli. Mellesleg az is bánt, hogy az ember- 
ismeretemmel olyan gyászos módon kudar- 
cot vallottam. Meg mertem volna rá es- 
küdni, hogy az asszony sokkal fölületesebb, 
sokkal léhább, hogy komolyan az lehessen, 
amit bünős asszonynak neveznek ... Én azt 
képzeltem, hogy az ilyesminek mindig bizo- 
nyos tragikus mellékíze van . . . 

Furcsa, hogy mig én itt ülök és gyilkos 
gyűlölettel gondolok arra a suhancra, addig 
az öreg méltóságos nyugodtan szivarozik az 
ebédlőben. És mialatt én úgy érzem, hogy 
beszennyeztem a lelkiösmeretemet, addig a 
méltóságos asszony Chopin Nocturno-ját 
játszsza odaát, meglehetősen hamisan. 

90. jan, 10. 

Nagy újság ! Levelet kaptam Sándor gróf- 
tól. A levél karácsony estéjéről van keltezve, 
de mivel a címezés hibás volt, elkésetten 
kaptam meg. íme a levél: 

„Nem tudok belenyugodni a befejezésbe. 
Minél többet gondolkozom a történteken, 

Herczeg F. : Idegenek között. 6 

annál mélyebb gyökeret ver bennem a meg- 
győződés, hogy ön sem így akarta. Adjon 
nekem módot, hogy láthassam, vagy írjon 
legalább egy biztató szót. Egy szóval vissza- 
adhatja nekem az életkedvemet és a jövőbe 
vetett hitemet. Egy esztendő múlva befe- 
jeztem a tanulmányaimat. Egy esztendő 
múlva, ha a magam ura leszek, ismételni 
fogom a kérdésemet, amelyet ön nem akart 
komolyan venni." 

Magam sem tudom, hányszor olvastam 
már el a finom papírra vetett puha, szép 
hetüket. Valahányszor napközben egy szabad 
pillanatom volt, bementem a szobámba, 
hogy újból és újból elolvashassam az üze- 
netet, melyet egy boldog, tiszta és szép világ- 
ból küldtek nekem . . . 

Ha tudná a gróf, hogy micsoda honvágy 
epeszt az ő világa után, akkor talán nem 
is írt volna, hanem eljött volna maga és 
így szólt volna hozzám; Jöjjön velem! 

Megírtam már a válaszomat — mert 
válaszolok neki! — és holnap elküldöm. 

„Ismételje egy év múlva a kérdését. 
Akkor felelni fog Paula." 

Ha valamiképpen, akkor csak igy lehet- 
séges. De tudom, hogy semmiképpen sem 
lehetséges . . . 

Valaha magam is hittem az egyéni szere- 
lemben, abban a végzetes érzelemben, amelyet 
egy, csakis egy férfi iránt érezhet a nő. 
Gyerekség I Most látom csak, hogy milyen 
könnyű volna beleszeretni egy tisztességes 
emberbe. 

90, jan. 15. 

Nem tudom, hogy mi lesz velem. Úgy 
látszik, nem fogok egykönnyen ebből a ház- 
ból szabadulni. Az asszony nem szólt a 
méltóságosnak és én sem merek neki szólni. 
Az asszony különben úgy viselkedik, mintha 
nem történt volna semmi közöttük. Jókedvű, 
naiv, szeszélyes és gyermekes . . . Úgy tapasz- 
talom, hogy bennem is nagyobb alkalmaz- 
kodó képesség van, mint hittem volna. 
Szinte természetesnek találom, hogy megint 

kiszolgáljam, gondozzam, becézzem ezt a 
beszámíthatatlan teremtést, akit egy pár 
nappal ezelőtt még úgy gyűlöltem, mint a 
halálos ellenségemet . . . 

(,0. jan, 20. 

Biztos, hogy megint találkoztak! Alko- 
nyatkor elment az aszzony hazulról. A mél- 
tóságos nálam is tudakozódott utána, a cselé- 
deknél is . . . Szegény ügyefogyott ember ! 
Szomorúnak látszott és hogy fölvidítsam, 
zongoráztam neki, majd fölolvastam neki 
Kiplingnek egy; hóbortos elbeszélését. Nagy 
élvezettel hallgatja, ha olvasok neki ; azt 
hiszem, szereti a hangomat. Mikor letettem 
a könyvet, mellettem állott az öreg és sze- 
líden a fejemre tette a nagy kezét. 

— Ha élne a kis leányom, most körül- 
belül annyi idős volna, mint ön, mondta 
halkan. 

Most hallottam először, hogy leányuk 
volt. Kissé ellágyultam és az ő szemében is 
köny csillogott. 

Aztán megjött az asszony ... A kapkodá- 
sából és a hadarásából megértettem annyit, 
hogy valami barátnőjénél megkésett. Az 
ösztönszerű undorodásból, mely hirtelen el- 
fogott, megéreztem, hogy hazudik. Megint 
találkoztak ! 

90. jan. 26. 

Vígjátékba való, hogy ő méltósága megint 
félti tőlem az urát! Napok óta már nem 
mozdul el hazulról, pedig egy nap kétszer 
is becsönget az üzenethordó kancsal hivatal- 
szolgája. Órákon át ott hever a díványán, 
sárgán, epésen, idegesen és némán, mint a 
pók ... És szinte imponáló a vakmerő- 
sége, a melylyel az urát gyötri és engem 
zaklat. Olykor minden bevezetés nélkül 
elkezd hangosan példálózgatni, holmi álszen- 
teskedő nőkről, akik nem restelik behálózni 
az ügyefogyott vén embereket . . . 

Mikor a méltóságos ma megkérdezte, 
hogy mi baja, egyszerre sirva fakadt. 

— Az a bajom, hogy könnyenhivő va- 



Digitized by LjOOQIC 



86 HERCZEG FERENC 

gyok és hogy a jóságom határos az ostoba- 
sággal ... Az a bajom, hogy összeesküsz- 
nek ellenem, kijátszanak és kikacagnak . . . 

Biztos vagyok benne, hogy nem ko- 
média : ő méltósága valóban féltékeny, tény- 
leg boldogtalan és erősen meg van róla 
győződve, hogy nagy igazságtalanság törté- 
nik vele. És még egy érdekes adatot bocsát- 
hatnék a női lélektan professzorának ren- 
delkezésére: ő méltósága engem nemcsak 
gyűlöl, de meg is vet . . . Őszintén hiszi, 
hogy gonosz és háládatlan teremtés va- 
gyok, aki nem képes fölemelkedni az ő 
lelki jóságának magaslatára. 

Meglehet egyébként, hogy rászolgálok a 
neheztelésére, mert tényleg valami kegyet- 
len elégtételem telik benne, hogy megpör- 
köljem a magaélesztette tűznél és olykor 
tűntető szívességgel és udvariassággal kör- 
nyékezem az öreg urat. A méltóságos- 
nak ez végtelenül jól esik. Nekem nem 
különben. 

90. jan. 3L 
Szegyeid magadat, te vén Paula ! Az em- 
berismereted, amelyben olyan nagyon biza- 
kodtál, megint kudarcot vallott. Mindenre 
el voltál készülve, csak éppen arra nem, 
ami bekövetkezett ... A méltóságos úr ma 
formaszerint fölmondott. A méltóságos! 

Bejött a szobámba és körülbelől a kö- 
vetkező beszédet intézte hozzám : 

— Ön tudja, kedves Paula, hogy minő 
jó véleménynyel vagyok ön felől... Nagyon 
kínos rám nézve, hogy a feleségem annyira 
elfogult önnel szemben . . . Ön okos és jó 
leány . . . (Okos és jól Ezt gyakran mond- 
ták már nekem és rendesen olyankor, ha 
valami kellemetlenség történt velem.) Is- 
meri a feleségemet; tudja, hogy inkább 
gyermek, mint asszony. Nemes és jó gyer- 
mek, a szíve pedig arany, de azért szeszé- 
lyes és meggondolatlan, mint minden gyer- 
mek. Ezt azonban meg kell neki bocsáta- 
nunk. Legújabban egy szerencsétlen rög* 

eszme gyötri, amely sok szenvedést okoz 
neki. Sejti, hogy miről van szó . . . Ön 
sokkal jobb és okosabb, (megint I) semhogy 
ezen megsértődnék ... A szegény asszony 
tényleg nagyon szenved. Az ön helyzete is 
napról-napra tűrhetetlenebb lesz ... És a 
többi. 

Szóval: a méltóságos fölmondott. 

Ezt a nevezetes jelenetet a következő 
párbeszéd előzte meg, mely a házasfelek 
közt folyt le az ebédlőben és amelynek 
minden szava behallatszott a szobámba. 

A méltóságos: Mi baja, kis baba? 

(Mély csönd.) 

A méltóságos: Megbántottam, kis baba? 

(Megint mély csönd.) 

A méltóságos: Meglehet, hogy megbán- 
tottam akaratom ellenére . . . Maga néha 
olyan érzékeny ! De ha úgy is van, akkor 
is megbocsáthatna . . . 

Az asszony: Megbocsátani?! Amíg az a 
perszona a házamban van — ah ! 

A méltóságos : Megint az a szegény leány? 
Maga nagyon igazságtalan Paulával szemben. 

Az asszony: Óh, csak védje! 

A méltóságos: Deshát mit akar tőle tulaj- 
donképpen ? 

Az asszony : Semmit ! Nem én parancsolok 
itt, hanem ő . . . Örülök, hogy megtűr a 
házban . . . 

A méltóságos: Hogy mondhat ilyet? Itt 
maga parancsol, senki más ... És igazán 
azt akarja, hogy elküldjük? 

(Megint mély csönd . . .) 

A méltóságos: Jól van, föl fogok neki 
mondani. Neki is jobb, ha elmegy innen . . . 
De ismétlem : maga nagyon igazságtalan a 
leánynyal szembeni 

Az asszony: Óh, csak védje! 

Abban állapodtak még, hogy holnap már 
megyek. Minél előbb, annál jobb ! A vacso- 
rát még együtt költöttük el. Az asszony oly 
szigorú fönséggel trónolt az asztalfőn, mint 
az igazság istenasszonya. Alkalmasint büszke 
rá, hogy elszántságával és tapintatával meg- 

mentette a családi boldogságot. A méltósá- 
gos nagyon csendes volt. Azt hiszem, sajnál 
is engem, de másrészről egy kicsit — hej ! 
egy kicsit mégis csak bűnösnek érzi magát 
a feleségével szemben ... Én pedig I Levert 
is voltam, bár magam sem tudom, hogy 
miért, amellett alázatos és némileg imperti- 
nens, miként egy elcsapott nevelőnőhöz illik, 
írtam Garlatinénak, hogy holnap megint 
nála leszek. 

90. fehr, 1. 

Garlatinékönyek közt fogadott. Ez logikus, 
mivel a múltkoriban meg könyek közt búcsú- 
zott tőlem. És én megint itthon volnék . . . 
Itthon ? Ne érzelegjünk ! Nem tartozom azok 
közé, kik örökké idegenekként járnak-kel- 
nek a nagy világon. Mindenütt otthon érzem 
magamat. A Kerepesi-uton is itthon vagyok, 
Z-éknál is otthon voltam, a csertőházai kas- 
télyban is. Cigányvér van az ereimben? 

A szobámban nagy csomó rózsát találtam. 
Gyerek módjára megörültem a virágnak és 

— mily babona! — nem mertem megkér- 
dezni, hogy ki küldte . . . Azt hittem, hogy 

— hej, magam se tudom, hogy mit hittem ! 
Garlatiné nagyon kiábrándított, mikor el- 
mondta, hogy az illatos meglepetés értelmi 
szerzője Tómics úr. Egyszerre nagyon émelyí- 
tőnek találtam a szagukat. Jobban szeret- 
ném, százszor jobban szeretném, ha Pietro 
küldte volna, a kis spanyol zsidó, akinek 
esztergályozó padja most megint itt bereg 
a szomszédságomban. 

Garlatiné bejött hozzám vacsora után és 
megint Tómicsról kezdett beszélni. Azt 
mondta, hogy most már komolyan el akar 
venni. (Ebből azt következtethetném, hogy 
akkor, mikor első ízben megkérte a keze- 
met, nem akart komolyan elvenni.) Boszant 
az ő Tómics urával! Kellemetlennek és 
nevetségesnek tatálom, de amellett félek is 
tőle. Többször is eszembe jutott már, hogy 
lehetne még olyan rossz sorom is, amikor 
elfogadhatónak találhatnám Tómics úr aján- 
latát . . . Végre is férfi és biztos hivatala 

van ! — És ne vigyj minket a kisértetbej de 
szabadíts meg a gonosztól . . . 

Ma pihenő napom volt. Holnap újra kez- 
dődik a futkosás, a keresgélés, a kínál- 
gatás . . . 

IV. 

90. ápril 3. 

Ha visszagondolok az elmúlt két hónapra^ 
nem tudom elképzelni, hogy mi jogon vol- 
tam annyira boldogtalan. Még a naplóírás- 
tói is elment a kedvem. Pedig tulajdonkép- 
pen nem is volt semmi komoly bajom. 
Csak futkostam, keresgéltem és kínálgattam 
magamat. Nem kellettem sehol ; ezt néhol 
kíméletesen, néhol pedig kíméletlenül adták 
a tudtomra. Néhol meg is bántottak ... A lel- 
kemben pedig két hónapig ott őrölt a saját 
fölösleges voltom tudata; ott őrölt, mint az 
alattomos szú. Belebetegedtem, megsová- 
nyodtam tőle . . . Eh, nem jó arra gondolni 

se I Azt hiszem, valami tisztességes nagy sze- 
rencsétlenséget könnyebben el tudnék vi- 
selni, mint még két ilyen hónapot. 

Most azonban rendben van minden: 
elseje óta megint van állásom. Ügy látszik, 
hogy a sors ezúttal a javamat akarja. Jóleső 
csend, előkelő nyugalom, áldott tisztaság 
van körülöttem ... 

R. bárónénak hívják az új úrnőmet. 
Társalkodónénak szerződtetett. A báróné 
nagyon gazdag, öreg és beteges. Özvegy- 
asszony és se gyermeke, se közelebbi rokona 
nincs. A Józsefvárosbaft lakunk, szép kis 
palotában. A kapu mindig zárva van . . . 
A cselédek lábujjhegyen járnak ... A 
szép öreg asszony nyugodt hangon szól 
hozzám ... És rajtam is, amióta beléptem 
ebbe a házba, oly édes megnyugvás vett 
erőt . . . 

A sorsom január elsején fog eldőlni. Nem 
tudom, hogy mi lesz akkor. De addig jó 
lesz itt élni. 

90, ápril 5. 

Gyönyörű asszony! Ha ránézek a báró- 
néra, megbékülök a vénülés gondolatá- 
val, amely minden nőnek rettenetes. Gyö- 
nyörű asszony ! Nem a hajdani szépségének 
maradványai teszik széppé, hanem maga az 
-öregsége. Alig tudok betelni a nézésével. A 
^dús, hófehér hajáért rögtön elcserélném a 
:saját fekete sörényemet. Arcának olyan 
finom, sápadt szine van, mint az elefánt- 
csontnak. Szürke szemének tekintete meg- 
hatóan jóságos. Ajka pedig vérpiros. 

Ha van bölcs az asszonyok között, ak- 
kor a báróné az. Soha több ízléssel, több 
jókedvvel, sőt mondhatnám azt is, hogy 
.soha több kacérsággal nem viselte még 
asszony hetven esztendőnek a terhét, mint 
viseli ő. Elfelejtettem megmondani, hogy 
két év óta béna a lába s azóta a nappalt 
mindig kerekes széken kell töltenie ... De 
azért mindig derült, mindig kegyes, az 
-elméje pedig csodálatosan rugékony. Min- 

den érdekli ! A politikai események éppúgy 
érdeklik, mint a színházak és a fővárosi 
pletykák. Az én eddigi életem is láthatólag 
érdekli és én elmondtam neki belőle annyit, 
amennyit jónak láttam. Bizonyos fenkölt 
elnézéssel és némi kedves gúnynyal itéli 
meg az embereket és az eseményeket . . . 

Ma délután átnéztem a fehérnemüs szek- 
rényeket és mikor a komorna kinyitotta az 
első szekrény ajtaját, majd hogy el nem 
kiáltottam magamat nagy meglepetésemben. 
Micsoda csipke- és selyemcsodák, a párisi 
Ízlés micsoda remekei! Ha gazdag asszony 
volnék — akár fiatal, akár öreg — magam 
is egy vagyont költenék ilyesmire. A báróné 
ruhái és főkötői is mind Parisban készül- 
nek. A korához illő minden ruhadarabja, 
egyszerű, de körmönfont módon elegáns. 

Igazi líő és igazi arisztokrata természet. 
Ö maga is szép és vonzódik mindenhez, 
ami szép. Nemcsak a palotája, a bútorai, a 
ruhái és az ékszerei, de a cselédjei is szépek. 
A kis inas, aki a székét tolja, olyan, mint 

egy középkori apród. A kapus mintául szol- 
gálhatna Petur bán szobrához. A komorna 
díjat nyerne egy szépségversenyen. Sőt azt 
hiszem, ^ bár ezzel nagyot vétek a szerény- 
ség kötelessége ellen — hogy engem is in- 
kább az arcom, mint a bizonyítványaim 
kedveért szerződtetett. 

90, dpril 6. 

Mari, a szép komorna, ma arra kért, 
hogy írjak neki egy francia levelet. A levél 
egy párisi cégnek szólt, amely szépítő sze- 
rekkel kereskedik. 

— Minek magának a kendőző szerek? 
kérdeztem csodálkozva. 

— Nem magamnak hozatom, válaszolt 
Mari száraz hangon, — hanem a méltóságos 
asszonynak . . . 

A szemem egyszerre megnyílt . . . Én azt 
hittem, hogy a vérpiros ajak, az érdekes 
sápadtság, a koromfekete szemöldök, mely 
annyira emeli a haj galamb- fehérségét, én azt 
hittem, hogy mindez a természet ajándéka! 

Herczeg F. : Idegenek között. 7 

Este nagy téa volt nálunk. Ma tudtam 
csak meg, hogy a báróné minden héten egy- 
szer fogad. Sok asszony volt itt, köztük egy- 
pár nagyon csinos is. De fíatal urak is jár- 
nak ide. A báróné igen kicsípte magát és 
én segítettem neki a háziasszonyi teen- 
dőkben. 

Fáradt vagyok^ és kábult a nagy zajtól. 
Mert a vendégeink igen hangosan voltak; 
még táncoltak is zongorakíseret mellett , . . 
Bámulatos ennek az asszonynak az élet- 
kedve I 

90. ápril 10. 

Mikor ma hazajöttem a templomból, a 
palota kapuja előtt egy szegényesen öltözött, 
sápadt asszonyságot láttam, két bájos kis 
gyermekkel a kezén. Szóba álltam vele és 
megtudtam tőle, hogy a bárónéval szeretne 
beszélni, de a portás nem akarja bebocsá- 
tani. Az asszony a báróné egyik bérházá- 
nak a lakója. Nem tudta megfizetni a feb- 
ruári házbért és az ügyvéd lefoglaltatta 

mindenét/Holnap lesz az árverés, ha a báróné 
nem irgalmaz neki . . . 

Délben szóba hoztam a báróné előtt a 
szegény asszony dolgát, nagy meglepetésemre 
azonban a következő választ nyertem : 

— Édes Paula, ne ártsa magát az ügy- 
véd dolgába. 

— Ha látná a méltóságos asszony a két 
gyermeket, bizonyára megesnék rajtuk a 
szive, mondtam merészen. 

— Nem akarom őket látni és kérem, ne 
beszéljünk erről többet, válaszólt hidegen a 
méltóságos asszony. 

Bizonyára neki van igaza ... 

Most éjfél van és nincs még kedvem le- 
feküdni. Folyton arra a két gyermekre kell 
gondolnom. Miért kellett őket látnom, ha 
úgy sem tudok rajtuk segíteni? 

Szabó doktor nagy pletyka, de amellett 
igen mulatságos ember . . . Szabó doktor a 
báróné háziorvosa, egy rókaarcu öreg úr, 

aki majd mindennap megfordul a házunk- 
ban. Azt hiszem, a tulajdonképpeni hivatása 
nem úrnőm gyógyítása, mint inkább mu- 
lattatása. Az állandó beszédtárgyat azok az 
úri házak szolgáltatják neki, amelyekbe el 
szokott járni. Ö pedig mindenhová eljár. 
Soha még ember nem rágalmazta ember- 
társait rendszeresebben és elmésebben, mint 
rágalmazza őket Szabó doktor. 

— Ismeri M. grófot ? Vagy ismeri N. gróf- 
nét? Én is ismerem őketl 

Azzal belenyúl az emlékei tárházába, mint 
a Paprikajancsi szinház direktora a fiók- 
jába és eléd állít egy förtelmes kis torzké- 
pet, amely meglepően hasonlít M. grófhoz 
vagy N. grófnéhoz. A gavallérok és delnők, 
akiket ő rögtönzött szatír játékaiban szere- 
peltet, oly rettenetesen üresek, kicsinyek 
és félszegek ... A báróné a doktor leghálá- 
sabb közönsége. 

— Hogy ismeri az embereket! Hogy is- 
meri őket! szokta mondani, a kacagástól 
könyezve. 

Mikor a doktor ma nálunk járt, a báróné 
éppen a délutáni álmát aludta. Szabó ur 
letelepedett mellém a szalonba és szokott 
modorában mulattatni kezdett. Ezúttal a 
bárónéról beszélt. Hamarosan két dolgot 
tudtam meg tőle : az első az, hogy úrnőm, 
az arisztokrata hölgy e tökéletes mintaképe 
egy ferencvárosi gazdag korcsmáros leánya ; 
a második az, hogy a boldogult báró soha- 
sem volt báró . . . Azt hiszem, kezdetnek 
ennyi elég. 

— Ön bizonyára tudni óhajtaná, hogy 
honnan szerezte az öreg Stróbenczl — mert 
ez volt a báróné ferencvárosi ősének neve 
— a temérdek vagyonát V 

— Nem akarom tudni ! válaszoltam. 

— Neiii baj, azért mégis elmondom . . . 
A régi jó időkben, ha égy korcsmáros na- 
gyon megszedte magát, vagy azt mondták 
róla, hogy megölt egy gazdag örmény keres- 
kedőt, vagy azt, hogy bankóhamisítókkal 
cimborált ... Az öreg Stróbenczlt egyikkel 
sem gyanúsították. Őt semmivel sem gyánu- 

sították, mivel mindenki tudta azt, amit a 
rendőrség is tudott és tűrt és amit önnek — fáj- 
dalom! nem mondhatok el . . . Beszéljünk 
tehát a boldogult báróról. Volt szerencsém 
említeni, hogy soha sem volt báró. * * Német 
ember volt és a nassaui herceg egy nemesi 
levele alapján Ritter von-i írt a neve elé . . . 

— Ezt sohasem fogom önnek elhinni, 
mondtam. — Csak rá kell nézni a bárónéra . . . 

— Tetőtől talpig arisztokrata hölgy, 
nemde? Ezt magam sem tagadom. Tudnia 
kell azonban, hogy az igazi arisztokraták 
nem a született nagyurak. Aki grófnak vagy 
bárónak született, az nem meggyőződésből 
arisztokrata, hanem csak véletlenül. A sors 
nevet és vagyont adott neki, miként a púpos 
embernek púpot ad. Ő nem tehet erről, 
gyakran nem is tud mit kezdeni a nevével 
és n^ha sok, rendesen kevés ízléssel viseli 
el annak súlyát . i * Ezek nem igazi arisz- 
tokraták. Az igaziak a külvárosi korcsmák-^ 
ban születnek, vagy olykor a házmesteri 
lakásban. Ők a saját szabad elhatározásuk- 

ból lesznek arisztokraták, ők meggyőződés- 
ből, hivatásból nagyurak. Mivel kivétel nél- 
kül eszesek és erős akaratnak, jobban is 
töltik be a szerepkörüket, mint a szüle- 
tési arisztokraták. Ők alkották meg és tart- 
ják fönn azt az arisztokratikus tipust, me- 
lyet ön, kedves kisasszony, Ohnet és Marlilt 
asszony regényeiből ismer ... De most félbe- 
szakítom előadásomat, mert azt hiszem, hogy 
őméltósága már fölébredt. Megyek hozzá. 

— És beszéljen neki ugyanolyan hangon 
rólam, mint beszélt nekem ő róla. 

— Azt nem teszem, édes Paulám, szólt 
mosolyogva a rettenetes öreg úr. — Vannak 
emberek, akikről sohasem beszélek. 

— És kik azok? 

— Akiket szeretek . * . 

Nem kételkedem benne, hogy mindaz, 
amit a doktor a bárónéra vonatkozólag 
mondott, nagyjában igaz. Az is bizonyos, 
hogy nekem mindegy lehet, akár Magyar- 
ország nádora, akár a ferencvárosi korcs- 
máros volt ő méltóságának édesapja. De 

azért mégis jobban szeretném, ha nem tud- 
nék ezekről a dolgokról. 

Nem tehetek róla, de ezentúl más szem- 
mel fogom nézni, sőt máris más szemmel 
nézem a bárónét . . . 

90. dpril 17. 

Nagy esemény: Sándor gróf ma ná- 
lunk járt ! 

Megint nagy társaságunk volt léára és 
ő is a látogatókkal érkezett. Mikor belépett, 
éppen teát töltöttem. A háziasszonyt köszön- 
tötte, aztán komoly arccal, némi megha- 
tottsággal, de minden meglepetés nélkül 
fordult felém. Bizonyára tudta, hogy itt 
vagyok . . . 

Tudj' Isten, nem örültem a viszontlátás- 
nak. Máshol szerettem volna vele találkozni, 
másképp . . . Annál inkább megörültek neki 
a báróné és barátnői. Ezek az asszonyságok 
mintha végleg megbolondultak volna a gróf 
láttára! Mindegyik hozzáintézte aszót, mind- 
egyik magára akarta terelni a figyelmét. 

Kötekedtek vele, csipkedték és tolakodtak 
körülötte. Egyetlen illetlen szó sem esett 
egész este, de én mégis megdöbbentőeh 
szemérmetlennek találtam a társalgásukat. 
Most is a fejembe szökik a vérem, ha vissza- 
gondolok rá. Mi bajom van ? Hiszen ők nem 
sejthetik, hogy a gróf nekem nem olyan 
ember, mint a többi, hanem egy kimond- 
hatatlanul kedves, valószínűtlen módon 
titokzatos álomkép volt, melyet a szívem 
legrejtettebb zugában szerettem volna melen- 
getni, dédelgetni örökké . . . Nem vagyok 
féltékeny természetű, de bánt, hogy az álom- 
képből ember lett, olyan, mint á többi. 
Elvesztettem valamit, bár magam sem 
tudom mit. Kedvem volna sírni, bár magani 
sem tudom miért. 

Szabó doktor tegnapi leckéje nagy hasz- 
nomra vált, most már megértek sok min- 
dent, amit eddig nem tudtam megérteni. 
Most már meg tudom oldani a kerekes 
széken űlő fehérhajú szfinx rejtélyét is. 
Megoldása : a hiúság. Azt akarja, hogy min- 

denki csodálja, mindenki dicsérje és szeresse. 
Azért kendőzi magát, azért ül édes martir- 
mosolylyal a karosszékén, azért gyűjti 
csapatszámra az idegen embereket a há- 
zába. 

— Mily kedves öreg asszony I Mily szép I 
Mily elegáns! Hogy szereti a fiatalokat I 
Milyen jól bánik a háznépével I 

Ezt tizszer is elmondják neki napjában 
és ő tizenegyedszer is hallani akarja. 

Most már ismerem a társasága értékét is. 
Azt hiszem, nincs közöttük egy igazán érté- 
kes ember sem. Szabadszáju fiatal urak 
járnak ide, akik fesztelen modorú asszonyok- 
kal akarnak találkozni. Az öregek vagy 
foglalkozásszerü pletykák, vagy tányér- 
nyalók . . . 

Sándor gróf ma járt itt első ízben. 
Alkalmasint sokat hívták már, de az 6 tár- 
saságabeli urak nem jönnek ide ok nélkül. 
Most ide fog járni, mert van már oka; én 
vagyok az. A báróné pedig boldog. Végre 
egy mágnás az igazi nagy családokból ! 

Mikor este kettesben maradtam a báróné- 
val, még mindig ott ült ajkán az édes 
mosoly. 

— Nagyon, nagyon örülök, mondta, hogy 
itt volt Sándor gróf. Kedves, jónevelésü fiu... 
Szeretném, ha jó érezné magát nálunk és 
arra kérem, édes Paula, legyen hozzá 
szeretetreméltó . . . 

— Én ? I kérdeztem csodálkozva* 

— Igen, ön . . - Mert az én öreg szemem 
még nem olyan gyönge, hogy észre ne vet- 
tem volna, milyen nagy benyomást tett a 
grófra . . . Mindig csak magát bámulta . * . No, 
ne is tagadjál Hja, az ő családjabeli urak 
híresek a jóizlésükről I 

Nem tudtam neki mit válaszolni, de azt 
hiszem, hogy az arcom sápadt lehetett abban 
a pillanatban. A báróné azonban nem vette 
észre, mert a komorna, aki éppen úrnője 
haját bontogatta, ügyetlenül bánt a fésűvel. 
A báróné arcáról ekkor hirtelen eltűnt az 
édes matrona-mosoly. 

— Vigyázz, ostoba I sziszegte éles hangon. 

90. ápril 23, 
Megijedek néha, ha a naplómban lapoz- 
gatok. Megijedek, ha látom, hogy minő 
kicsinyes külsőségek és mellékes véletlenek 
befolyásolják az érzéseimet és az Ítéletemet. 
Hogy lelkesültem ezért az öregasszonyért, 

hogy gyönyörködtem benne ! És most 

Azelőtt a fogát is valódinak néztem, most 
pedig a mosolyát is hamisnak tartom. 

Gonosz vagyok én ? A szívemre teszem a 
kezemet és nem inerek határozottan nemet 
mondani. Az imént, hogy ezen gondolkoztam, 
azzal vigasztaltam magamat, hogy ha gonosz 
vagyok is, hazug semmiesetre sem vagyok. 
Úgy okoskodtam, hogy aki hazug, az nem 
foglalkozik ilyen V érdésekkel . . . De most 
már rá tudom magamra bizonyítani a hazug- 
ságot is. íme: a báróné örökös pózokban 
leli a kedvét. Azelőtt is tudtam, hogy az 
élete mérő színjáték és mégis készségesen, 
sőt élvezettel segédkeztem neki. Ma pedig för- 
telmesnek találom az örökös hatásvadászatot. 

A báróné ma is az, aki volt egy hónappal 
ezelőtt. Tehát magam változtam meg. Csak 
azt nem tudom, hogy azelőtt voltam-e igaz, 
vagy most vagyok az? 

Bizonyos, hogy mi napról-napra egész 
színpadi jeleneteket, jól átgondolt és többé-, 
kevésbbé sikerült élőképeket rendezgetünk a 
világ kedvéért. Ketten vagyunk a főszerep- 
lők, a báróné meg én; a cselédség pedig 
statisztál. Bár néyszerint fölolvasónő vagyok, 
a báróné sohasem kívánja tőlem, hogy 
olvassak neki. Legfölebb az újságok iránt 
érdeklődik. Ha azonban látogatót várunk, 
ekkor a kezembe kell vennem az elegáns 
kötésű angol regényt. Nem jelentik be nálunk 
a bizalmas látogatót és ő váratlanul nyitja 
ránk az ajtót. 

Tíz vendég közül kilenc meglepetten és 
meghatva áll meg a küszöbön ... A szép öreg 
asszony ott ül karosszékében, arany lorgnon-. 
jávai a kezében és jóságos mosolylyal tekint 
le reám. Én pedig a lábánál ülök és föl- 
tekintek hozzá ... A fél profilomat az ablak 

felé fordítom ... A báróné fehér haja, az 
én fekete ruhám, a könyv piros kötése, a 
halványsárga selyemkárpit, az ablakon be- 
szűrődő verőfény — méltóztassék elképzelni, 
hogy minő hatásos genre-kép ez I Tavasz és 
ősz — Őszi verőfény — Alkony cím alatt 
eléggé ismeretesek az ilyen mümellékletek. 

Az élőképekben mindenki gyönyörköd- 
hetik, aki hozzánk jár, csak az egy Szabó 
doktor nem. Neki nem színészkedünk. Ő 
tudja, hogy a báróné nem ért angolul, hogy 
az irodalom iránt egyáltalában nem érdeklő- 
dik és hogy velem szemben épp olyan fa- 
gyosan közömbös, mint az egész világgal 
szemben. A rettenetes fehér asszony senkit 
sem szeret, csak önmagát szereti. 

Néhány nappal ezelőtt a báróné így szólt 
hozzám : 

— Mondja, édes Paula, mit irogat maga 
este, ha a szobájába vonul? 

(Mindenesetre a cselédektől hallotta.) 

— Az apró-cseprő napi eseményeket 
szoktam följegyezni. 

— Ah, tehát naplót vezet! Szó van a 
naplóban rólam is? 

— Természetesen, mondtam. 

A következő pillanatban már megbántam, 
hogy nem hazudtam neki inkább. 

— Mit szólna, ha arra kérném, hogy 
mutassa meg nekem a naplóját? 

— Az lehetetlen, méltóságos asszo- 
nyom . . . 

— Lám, lám ! Annyi rosszat írt rólam ? 

— Nem lehet önről mást írni, méltósá- 
gos asszonyom, csakis jót. De ön nő és 
tudja, hogy a nők nem szeretik magukat 
egymás előtt pongyolában mutatni. Az én 
naplómon nagyon meglátszik, hogy borza- 
sán és pongyolában irom. 

A tréfás hangon adott magyarázat nem 
elégítette ki. 

— Nem akarom elolvasni azokat a része- 
ket, amelyek önre vonatkoznak, édes Paula, 
csak azokat, ahol rólam van szó. Ez kíván- 
csiság, ugy-e? De a kíváncsiság a gyerme- 
kek és az öregek előjoga. 

Tréfával ütöttem el a dolgot. Tegnap 
azonban megint szóba hozta. Úgy látszik, 
nagyon foglalkoztatja a dolog. Bizonyára 
meg van róla győződve, hogy a naplóm 
minden egyes sora egy-egy bók rá nézve. 
O pedig úgy eped a dicséret után, mint a 
lázbeteg a hűvös ital után. 

Inkább az ösztönömre, mint az eszemre 
hallgatva, ma egy acéldobozt vettem magam- 
nak. Abban őrzöm most a naplómat, a kul- 
csát pedig a keblemen viselem. A doboz 
drága volt, nagyon drága és én bizonyára 
okosabban cselekedtem volna, ha egysze- 
rűen tűzbe dobom a füzetet és elejét ve- 
szem minden izetlenségnek. De mulattat a 
gondolat, hogy van a tulajdonomban va- 
lami, amit őriznem kell és amit irigyelnek 
tőlem. Azt hiszem, sok földi kincsnek a fél- 
tékenység és az irigység adja meg az ér- 
tékét. 

Holnap megint tea-esténk lesz. Vájjon 
eljön-e ? Bár ne jönne ! 

90. ápril 24. 

A gróf eljött . . . Bár ne jött volna ! Az 
asszonyságok ma még inkább bomlottak^ 
mint a minap. Ma már úgy viselkedtek 
valamennyien, mintha bizalmas ismerősei 
volnának, ő pedig? Úgy viselkedett, mint 
a természeténél fogva szerény ember ilyen 
helyzetben viselkedni szokott : udvarias volt 
és zavart, sokat mosolygott és keveset be- 
szélt. Egészben véve igen közönséges volt. 
meglátszott rajta, hogy jól esik neki az álta- 
lános érdeklődés. 

Alig váltottam vele néhány szót, de figye- 
lemmel kisértem minden mozdulatát és most 
bizonyosra veszem, hogy az asszonyságok 
hamarosan el fogják rontani. Ha észre v^eszi, 
hogy milyen olcsó, milyen nevetségesen 
olcsó portéka az asszony, csökkenni fog 
előtte az én értékem is. Valamennyien a 
rendelkezésére állunk. A különbség köztem 
és a többi között csak annyi, hogy én más 
taktikát követek. Hiszen ha a sok asszony 

Herczeg F. : Idegenek kőzött. 8 

és leány biztosan tudná, hogy az én eljárá- 
som célhoz vezet, akkor alkalmasint ők is 
tartózkodók volnának és hallgatagok. 

Mikor elment a gróf, közte és a báróné 
között a következő párbeszéd folyt le: 

— Nagyon kedves öntől, édes Sándor 
gróf, hogy föláldozza magát egy öreg, beteg 
asszony kedvéért . . . 

— Báróné, biztosítom, hogy ... 

— De arra már nem merne vállalkozni, 
hogy egyszer egy egész estéjét föláldozza 
nekem ? 

— Nagyon boldog volnék, báróné, ha . . . 

— Nem, ilyen áldozatot nem is fogad- 
hatok el jó lélekkel . . . Ketten szoktunk csak 
ebédelni az én édes Paulámmal és ez csen* 
des társaság volna ilyen elkényeztetett fiatal 
úrnak . . . 

A gróf arca vérvörös lett. 

— Biztosltom, báróné, hogy nagyon bol- 
dog volnék . . • Nem is mondhatom, mennyire 
boldog volnék • . . 

— Maga nagy hizelgő, édes Sándor grófi 

Nagy hízelgő ! Ezért büntetést érdemel és éa 
meg fogom büntetni azzal, hogy a szaván 
fogom. Legközelebb majd kap tőlem egy 
levélkét, egy illatos levélkét . , • Majd dicse- 
kedjék el vele a kaszinóban, hogy légyottra 
hívta egy hetvenéves báróné . . , 

A gróf elment, a báróné pedig egész este 
nagyon kegyes volt hozzám. Vacsora után 
zongoráztam, mikor pedig aludni mentem 
és kezet csókoltam neki, halkan így szólt 
hozzám : 

— Paula okos leány I Nagyon okos leány ! 

Nem mertem megkérdezni, hogy miért 
mondja ezt nekem . . . Attól féltem, hogy 
keresztül látott a taktikámon. Egy dolog 
világos előttem: a báróné meg van róla 
győződve, hogy köztem és a gróf között 
történik valami . . . Valami, amiből ő is 
hasznot húzhat. Az ő vágyainak netovábbja, 
€gész életének célja, hogy összeköttetésbe 
léphessen az arisztokráciával. Nem a hiva- 
talnok-bárókkal és az uruktól elkergetett gróf - 
nékkal, akik hozzánk járnak, hanem az 

8* 

igazi, a nagy, a históriai arisztokráciávaL 
Ha az asszonyok nem akarnak a házába 
jönni, hát jöjjenek legalább az urak. Ha 
erről van szó, akkor minden áldozatra kész. 
a báróné. Minden áldozatra I Az pedig^ 
amivel Sándor grófot akarja lekötelezni^, 
nem is áldozat neki. 

90. ápril 28. 
A báróné ma rámparancsolt, hogy irjak 
Sándor grófnak, ő maga mondta tollba 
a levelet, de nekem kellett aláírnom. 
Hogy jöjjön el holnap estebédre, ha nem 
bánta még meg az igéretét . . . Hárman 
leszünk csak ... A nevem után még oda 
kellett írnom : Biztosan elvárjuk ! 

Ellenkezés nélkül írtam meg a levelet 
Könnyen tehettem, mivel akkor már elhatá- 
roztam, hogy mit fogok tenni. Egy órával 
később második levelet írtam a grófnak^ 
amely levél így szólt: 

Az előbbi levelet a báróné mondta, 
nekem tollba. A mostanit a saját jószán- 

tómból írom. Ön több ízben adta már 

értésemre, hogy szeret, arról azonban, hogy 

érez-e irántam némi becsülést, nem volt 

eddig szó közöttünk. Ha meg akar győzni 

arról, hogy becsül, akkor ne jöjjön többet 

ebbe a házba. Se holnap, sem pedig 

máskor. Erre kéri 

Paula. 

A levelet hordárral küldtem el a gróf 
lakására. 

90, május 2. 
Sándor gróf kimentette magát „fontos 
családi ügyekkel" és nem jött el az estebédre. 
Másnap beadta a névjegyét a kapusnál, bár 
a báróné meghagyta a cselédeknek, hogy 
mindig fogad . . . Tegnap volt a tea-esténk 
és a gróf távol maradt. Az asszonyságok 
mind kedvetlenek voltak, de mégis a báróné 
volt a legkedvetlenebb. A Sándor gróf neve 
úgy tündöklött a zsúrjaink egén, mint a 
napfény. . . Most beborult! 

90, május 8. 

Ma megint nagy társaságban teáztunk és 
a gróf ma sem mutatta magát. A báróné 
reggel levelet írt neki. Hogy mit irt, azt nem 
tudom, mert ezúttal nem kellett neki író- 
deák. Válasz is érkezett, de a báróné nem 
mutatta meg nekem. Egy dolog azonban 
bizonyos előttem: úrnőm tudja vagy leg- 
alább is sejti hogy én vagyok a gróf távol- 
maradásának oka. Erre vall, hogy teljesen 
megváltoztatta velem szemben a viselkedé- 
sét* Nem vagyok többet „édes Paula", 
csak ^kisasszony, kérem." Az arcáról vég- 
leg eltűnt az édes, nagyanyai mosoly. 
Ha rám néz, hideg és kutató a pillantása; 
ha szól hozzám, száraz és parancsoló a 
hangja. 

Minden hiúsága mellett is éleseszü asz-^ 
szonynak tartom ; azt azonban kötve hiszem, 
liogy értene a gondolatolvasáshoz. Vájjon 
honnan vehette neszét az én cselszövé- 
semnek ? 

90. május 10. 

A báróné ma délután egész sor komissiót 
bízott rám, A fényképészhez kellett mennem, 
aztán a varrónőhöz, a könyvkereskedésbe, a 
cukrászhoz és végül az aranyműveshez. Csupa 
olyan dolog, amit nem lehet a cselédre bízni. 

Mikor a fényképészszel már végeztem, 
permetezni kezdett az eső. Nem voltam 
nagyon messzire a palotától, azért hazasiet- 
tem az esernyőmért. A kiskapu nyitva volt 
és a folyosón se találkoztam senkivel. Belép* 
tem a szobámba és ekkor egyszerre elállott 
a szívem verése . . . Rajtam kívül senki sem 
volt a szobában és engem mégis rémület 
fogott el. . . Itt valami történt! És tényleg 
történt valami; az íróasztal fiókja, amely- 
ben a kis vasszekrényemet szoktam őrizni, 
nyitva volt • . » Idegen kulcscsal nyitották 
ki a zárát I| A fiók üres . . . Elvitték a 
dobozt, a naplómmal együtt. Elvitték I 

Lesiettem a földszintre és kopogtatás nél- 
kül benyitottam a szalonba, onnan pedig a 
báróné hálószobájába. Istenem, milyen kép I 

A báróné ott ült a karosszékében és a tér- 
dén tartotta a dobozomat, a komorna pedig 
előtte térdepelt a szőnyegen és egy hajtűvel 
feszegette a doboz zárát. A kis asztalon kosár 
állott, mely teli volt különböző nagyságú 
régi kulcsokkal. 

A két nő olyan förtelmes buzgalommal 
dolgozott, hogy jóidéig nem is vették észre 
a jelenlétemet . . . Tisztán emlékszem, hogy 
én e pillanatban nem * annyira fölháboro- 
dást, mint inkább félelmet és szégyent érez- 
tem. Ha rajtam állott volna, akkor észre- 
vétlenül, ahogyan jöttem, kiosontam volna 
megint a szobából. De nem tudtam elmoz- 
dulni a helyemről ; a lábam mintha gyöke- 
ret vert volna. 

Soha sem hittem volna, hogy emberi 
ábrázat akkora változáson mehessen keresz- 
tül, mint a báróné arca. Szaruszegélyü nagy 
pápaszem volt az orrán, a száját pedig, 
amely nyitva volt, mint a csukáé, gonosz 
banya-mosoly torzította el. Valami német 
dialektusban beszélgettek egymással — 

talán ferencvárosi nyelven? — oly bizal- 
masan, mintha testi-lelki jóbarátnök vol- 
nának. 

Időközben meggyőződhettek róla, hogy a 
fáradozásuk hiábavaló. 

— Ruf an Schlosszer 1 Gschwind a Schlosz- 
szerl kiáltotta a báróné. 

Azzal fölemelte a fejét és ekkor a szeme 
összetalálkozott az enyémmel. 

— Miért akar lakatost hivatni? kérdez- 
tem. — A kulcs nálam van. 

Az asszony arca eltorzult a meglepetés- 
től. Nem szólt semmit, csak mereven bámult 
rám. Én pedig kivettem a kezéből a dobozt 
és fölvittem a szobámba . . . 

Alkonyatkor a báróné lehivatott magá- 
hoz. Tudtam, hogy kész beszéddel fogad 
majd, de nem tudtam, hogy minő hangon 
tartja majd a beszédjét. Nos, a képzelhető 
legszigorúbb hangnemet választotta. 

— Ön csodálkozik azon, ami történt, 
-pedig nincs semmi oka a csodálkozásra. 
Nekem kötelességem, hogy szemmel tartsam 

azokat, akiket a házamba fogadtam . . . Én 
úgy bántam önnel, mint a tulajdon leányom* 
mai, de ön igen háládatlannak mutatta 
magát . . • A hátam mögött intrikált elle- 
nem, mert azt hitte, hogy így többre megy . . . 
Azt hiszi, hogy nem tudok arról a levélről, 
amit Sándor grófnak írt ? Véletlenül tudtam 
meg, a hordár elmondta a kapusnak . . . 
Tudni akarom, hogy mi volt abban a levél- 
ben! Ha meg akar maradni a házamban, 
akkor be fog vallani mindent. 

A báróné szünetet tartott és én így vála- 
szoltam neki : 

— Nem akarok megmaradni a házában 
és nem is fogok elmondani semmit 

A vakmerőségem annyira meglepte, hogy 
nem tudott mit válaszolni. 

Ha visszagondolok most a történtekre, ked- 
vem volna nevetni. Nem a bárónén, hanem 
magamon. Édes Istenem, honnan veszem én 
ezt a gőgös önérzetet? És mire való az 
nekem ? 

V. 

90. nov. 2, 

Június elseje óta K. ''őrnagy családjának 
szolgálatában vagyok. 

Különös, de való, hogy öt hónap alatt 
egyszer se voltam annyira magamra, hogy 
elővehettem volna a naplómat. A leányok, 
akiknek szobájától csak egy függönyös ajtó 
választja el az én kis kamrámat, nagyon 
bizalmaskodó és kíváncsi természetűek. Ne 
adj' Isten, hogy el tudnának aludni addig, 
míg nálam ég a lámpa és ha levelet írok 
vagy olvasok, se vége, se hossza a kérdezős- 
ködésnek és vallatásnak. Azt hiszem, ha 
egyszer véletlenül megtudnák, hogy naplót 

vezetek, amelyet nekik nem szabad elolvas- 
niok: a legközelebbi éjszaka mindaketten 
meghalnának bánatukban. 

Ma az egész család kiment a temetőbe 
és én egyedül vagyok itthon. Megpróbálom, 
hogy visszaidézzem emlékezetembe az utolsó 
öt hónap eseményeit. 

Május utolsó napján hagytam el a báróné 
palotáját és még az éjjel az őrnagyéknál 
aludtam. 

Hogy ezúttal nem kellett stációt tarta- 
nom Garlatinénál, azt Szabó doktornak kö- 
szönhetem, annak a rettenetes öreg úrnak, 
akinek éles nyelvéről megemlékeztem már 
a naplómban. Mikor megtudta, hogy nem 
tudok mihez kezdeni, a nyakába vette a 
várost és addig lótott-futott és kérdezőskö- 
dött, míg el nem helyezett szerencsésen. 
Nem tudom, miért vett magának annyi 
fáradtságot. Rideglelkü, sőt szívtelen öreg 
úrnak tartottam mindig; ő ezt tudja, mert 
sohasem titkoltam előtte és láthatólag meg 
akart szégyeníteni a nagylelkűségével. 



Digitized by LjOOQIC 



IDEGENEK KÖZÖTT 125 

Nem akartam adósa maradni és azéii: 
hálálkodó levél kíséretében csinos kézimun- 
kát küldtem neki. Úgynevezett házi áldást. 
A szokásos szavak helyett azonban ezt az 
önkényesen módosított bibliai mondást hí- 
meztem ki szép gótikus betűkkel: ^ A tövis- 
ről szedtem figét és a csipkéről szedtem 
szőlőt." Úgy látszik, jól ítéltem meg embe- 
remet, mert nem vette rossz néven az im- 
pertinens ajándékot, hanem, mint hallom, 
az ágya fölé akasztotta. 

Mikor beléptem ebbe a házba, a követ- 
kező beszédet intéztem önmagamhoz: 

Paula, te eddig úgy válogattad a gazdái- 
dat, mint egy ideges díva a komornáit. Ne 
firtassuk, hogy mennyiben volt ehhez jogod 
és okod, hanem állapodjunk meg a követ- 
kezőkben : Ha a mostani helyeden se tudsz 
megmaradni, akkor egyáltalában már semmi 
tehetséged ehhez a mesterséghez, hanem 
akkor vagy grófné lesz belőled, vagy neki 
mégy a Dunának. 

Ez így papírra vetve, tréfásan hangzik. 

de Isten látja a lelkemet, mennyire meg 
vagyok róla győződve, hogy igaz és komoly. 
Nézzük azonban az új gazdáimat. Eddigi 
tapasztalataimon okulva, hetekig is eltartott, 
míg Ítéletet mertem magamnak alkotni a 
jellemükről és hajlamaikról. A legtöbb 
ember, talán a legnagyobb úr is vesz magá- 
nak annyi fáradtságot, hogy pózoljon egy 
kissé az uj bizalmasa előtt, még ha csak 
újonnan fölfogadott cselédről van is szó. Az 
új nevelőnő pedig eddigi tapasztalataim 
szerint, éppenséggel új korszakot jelent a 
család történetében. A család minden 
tagja programot csinál a jövőre nézve, 
szakítani akar bizonyos rossz szokásokkal 
és érvényesíteni akar bizonyos elveket. Azt 
hiszem, tulajdonképpen senki sem él úgy, 
ahogyan szeretne élni. — Minden embernek 
van egy elméleti életrendje, amely elméleti 
maradna a holta napjáig az esetben is, ha 
tőle függne annak gyakorlati keresztülvitele. 
Alkalomadtán azonban mindenki megpró- 
bálja, hogy reformálja az életrendjét A 

családnak az új nevelőnő adja meg az erre 
való alkalmat, a nevelőnőnek pedig az új 
hely. Egypár nap vagy egy-két hét múlva, 
mikor az emberek már megszokták egymást, 
megint visszazökken mindegyiknek a szekere 
a régi kerékvágásba. Akkor aztán megis- 
merhetik egymást a maguk valójában. 

Beszéljünk először a kis leányokról. 
Mariska ugyan már húsz esztendős, Anna 
pedig elmúlt tizennyolc, de azért az egész 
világ kisleányoknak nevezi őket és tényleg 
gyermekek is. Csinos, gömbölyű, kicsi leány 
mindakettő. Aránytalanul széles arcocskájuk 
van és fitos orruk. A rövid hajukat angolos 
baby-fürtökben viselik, itthon pedig mindig 
empir-ruhában járnak. Mindig lármáznak, 
mindig nevetnek, mindig esznek. Nem 
Pierette, hanem Pierot kecsessége van az 
esetlenségükben. Ha táncolnak, akkor kacag- 
tatóan ügyetlenek és mégis elragadóan ked- 
vesek. Néha összevesznek és ha szét nem 
választanám őket, belemarkolnának egymás 
sörényébe. A következő pillanatban azonban 

már megbékülnek és összecsókolóznak. 
Tehetségük tulajdonképpen semmihez nin- 
csen. A magyar nyelvet németesen beszélik, 
de németül se igen tudnak. Helyesirásról 
sejtelmük sincsen és ha egyikük tollat vesz 
a kezébe, az orra hegye is tentás lesz tőle. 
Mariskát rászorítják a zongorára, de hatévi 
tanulás után oly rosszul játszik, hogy maga 
is mulat rajta. Ő maga mondja, hogy bot- 
fülű. Senki sem nevezi őket a nevükön, min- 
denki a becéző nevükön Cox és Box-nak szó- 
litja őket. Hiába magyaráztam nekik, hogy ez 
a két buldog név nagyon ízléstelen ; ők ragasz- 
kodnak hozzá és azt mondják, hogy nagyon 
fess. A zsebkendőjükbe is ezt a nevet himez* 
tetik és a leveleiket is igy írják alá . . . 
Mindenáron fessek akarnak lenni és én le- 
mondtam már a reményről, hogy valaha 
is meg tudjam velük értetni, mennyire 
ostoba ez a szó is, meg a fogalma is. 

Az édesanyjuk, aki elé a kérdést terjesz- 
tettük, igen kurtán végzett velem: Ugyan, 
hagyja, édes Paulai Az én leányaim ka- 

tona-leányok és nem akarom, hogy affek- 
táljanak. 

Azt mondhattam volna neki, hogy éppen 
a keresett léhaságuk affektált — de bizony 
jobbnak láttam hallgatni. 

Mindjárt első este, mikor már a szobámba 
vonultam, a két leány rám tört. Kijelentette^ 
hogy őrülten szeretnek engem, mert igen 
fess vagyok és vallomásra akartak kénysze- 
ríteni, hogy melyiküket szeretem jobban. 
(Ez a kérdés, amelyet máig se tudtak még 
eldönteni, azóta is sok veszekedésre adott 
okot.) Ezután leültek az ágyamra és 
Mariska-Cox a bizalma jeléül megkérdezte 
tőlem, hogy voltam-e már szerelmes? A 
tartózkodásom láthatólag kellemetlenül érin- 
tette őket. Leckét akartak nekem adni az 
őszinteségből és miután a szavamat vették» 
hogy nem fogok rájuk árulkodni, Mariska 
bevallotta, hogy ő már csókolódzott egy 
kadéttal, Anna pedig elmondta, hogy 
szerelmes leveleket váltott egy hadnagy- 
gyal . . . Mindenesetre eredeti fölfogásuk 

Herczeg F. : Idegenek között 9 

van a nevelőnő és a növendékei közötti 
viszonyról. 

Mit mondjak az édesanyjukról ? Szakasz- 
tott olyan, amilyen a két lánya lesz húsz 
esztendő múlva. Egészen gömbbé hízott. A 
fűző neki gyűlöletes kínzó eszköz, azért 
nem igen öltözködik és mindig itthon ül. 
Pedig az arca még csinosnak is mondható. 
Engem azért szerződtetett, hogy kísérője 
legyek a két leányának. Megjegyzem, hogy 
az asszonyt legkevésbbé sem bántja a for- 
mátlan termete. Ha nem eszik, akkor szi- 
varozik, a szivart pedig csak olykor veszi 
ki a szájából, ha nevetni akar. A leányai 
mókáin, a cseléd egy nyelvbotlásán, szóval 
minden semmiségen úgy el tud nevetni, 
hogy az ember valami katasztrófától félt- 
hetné. Egyébként jólelkű asszony, aki gyak- 
ran gorombáskodik ugyan velem is, mások- 
kal is, de képtelen arra, hogy bárkiről is 
rágalmat vagy akár csak csípőssége s 
mondjon. 

Van azonban egy nagy hibája: csodála 

tosan szereti azt, amit pikantériának szoktak 
nevezni. Legyünk őszinték: az őrnagyné 
mosdatlan szájú. Mikor egyízben arra kértem, 
hogy legalább a leányai előtt ne mondjon el 
ilyenféle adomákat, az őrnagyné majd el- 
ájult a kacagástól. 

— Ugyan, Paula, ne affektáljon már 
örökké I 

Az a sziklaszilárd meggyőződése van, 
hogy mindenki szereti az ilyenféle vaskos 
tréfákat. Aki nem nevet rajtuk, az is szíve- 
sen hallgatja ugyan, de nincs bátorsága ezt 
bevallani. Tehát affektál. (Pedig magamról 
tudom, hogy nem úgy van.) 

Amilyen eleven az asszony, olyan száraz 
ember az őrnagy. Erős, nagy férfi. Az arcán, 
melyet elperzselt a nap, csodálatos szögletes 
ráncok látszanak. Ezek a ráncok szinte kizár- 
ják a nevetés mimikáját. A haja olyan tarka, 
mint a borzé ; a halántékán hófehér, a feje 
búbján sárgás és szürke, a tarkóján pedig 
fekete. A szeme szürke és fénytelen, mint a 
vak emberé. 

Azt beszélik, hogy az őrnagy kitüna 
katona. Ha valóban az, akkor a hadi tudo- 
mány föltételei különböznek minden egyéb 
emberi mesterség föltételeitől; azt pedig 
sohasem fogom elhinni. Rám azt a benyo- 
mást teszi, miQtha örökké sietne, mintha 
mindig türelmetlen volna és mintha állan- 
dóan félne valamitől. Mindig csak szolgálati 
ügyekről szokott beszélni. A kaszárnyai élet 
apró-cseprő élményeit kétségbeejtő bőbe- 
szédüséggel és csodálatos fontoskodással 
tárgyalja. Példának okáért : A tábornok teg- 
nap belépett a kaszárnyába és az udvaron 
egy elszabadult tiszti ló futkosott ... Az 
első főtiszt, akivel a tábornok összetalálko- 
zott, az őrnagy volt ... A tábornok tehát 
alaposan összeszidta az őrnagyot ... Ez az 
esemény, amely végre nem fontosabb annál, 
mint mikor a konyhában megég a rántás, 
az őrnagy állítása szerint ma az egész helyőr- 
ség beszédtárgya. Az őrnagy maga úgy emlék- 
szik meg róla, mint egy félelmetes elemi 
csapásról. Ennek be kellett következnie. 

mivel a sors úgy akarta. Arra egy pillanatig 
sem gondol, hogy a tábornok igazságtalan 
volt vele szemben. Ha ő volna a tábornok 
helyén, az adott helyzetben ö is lehordaná 
az első tisztet, aki szembe találkozik vele. 

Ha nem történt semmi baj a kaszárnyá- 
ban, ami ugyancsak ritka eset, akkor az 
órnagy nem is beszél otthon semmit. Akkor 
vagy az órákat igazgatja, vagy az aneroid- 
jával babrál. Ez a kis gép, amelyet csak 
nemrégiben szerzett be, láthatólag nagyon 
ijnponál neki. Folyton tanulmányozza a 
szerkezetét, nézegeti a finom acélrugóját és 
megkopogtatja az üvegét. Azt hiszem, hogy 
az időjárás is csak az aneroid kedveért 
érdekli. A felhők járását csak azért figyeli, 
hogy ellenőrizhesse az aneroidot. 

Körülbelől egy héttel ezelőtt a rendesnél 
is ijedtebb arccal jött haza. 

— Mi történt? kérdezte az asszony. 

— Holnap reggel akusztikai próba lesz, 
mondta az őrnagy. 

— Mi az az akusztikai próba ? kérdeztem. 

Az Őrnagy azonban kitérőleg válaszolt a 
kérdésemre. 

— Száz olyan dolgot követelnek ma az 
embertől, amiről azelőtt nem is tudtak . . . 
A szolgálati idő olyan rövid, hogy nem lehet 
a legénységet mindenre kioktatni. 

Azt a benyomást nyerteift, hogy az őrnagy 
épp oly kevéssé tudja, hogy mi az akuszti- 
kai próba, mint én nem tudom. Láthatólag 
félt a titokzatos próbától. Attól félt, hogy 
valami nagy mulasztást bizonyítanak majd 
rá. Rábizonyítják, hogy elmutasztotta a zász- 
lóalját beavatni olyan tudományba, amelyre 
a hadviselésben nagy szükség van . . -. Más- 
nap aztán kitudódott, hogy mi az akusz- 
tikai próba. A tiszti kaszinóban új hang- 
versenytermet rendeztek be és a tábornok 
ki akarta próbálni a terem akusztikáját, 
azért berendelte a katonai zenekart és ineg- 
töltötte a termet bakákkal. Egy fiatal tiszt 
népdalokat is énekelt és a tábornok tapsolt 
neki. Az őrnagy láthatólag igen örült, hogy 
a zászlóalja ilyen könnyen túlesett az akusz- 

likai próbán. Úgy beszélt az egész dologról^ 
mint egy fenyegető nagy szerencsétlenségről, 
mely az isteni gondviselés jóságából derült 
tréfával végződött. Körülményesen leírta 
nekünk, hogyan terpeszkedtek a katonák a 
hangversenyterem kényelmes nádszékein és 
azt kívánta tőlünk, hogy nevessünk ezen. 
És szinte meghatónak találta az ötletet, 
hogy a tábornok megtapsolta ama fiatal 
tiszt énekét. Hiába, a tábornok is csak ember ! 
Abba kell hagynom az írást. — tüstént 
itt lesznek a leányok ... 

90. december 20. 
Az őrnagyné magára vette ma a fűzőjét 
és sétálni vitte a két leányát. Karácsonyi 
ajándékokról akarnak gondoskodni. Azt 
hiszem, engem azért hagytak itthon, mivel 
nekem is akarnak valamit venni. így hát 
magamra maradtam a gondolataimmal. Aki 
nem tudja, mint tudom én, hogy mit jelent 
az, hétről-hétre, éjjel-nappal, mindig és min- 
dig együtt lenni idegen emberekkel, az nem 

is tudja megbecsülni a magányt. Én meg 
tudnám becsülni. Független és gazdag is 
főleg azért szeretnék lenni, hogy minden- 
nap egy-két órát egyedül tölthessek. Nem 
csinálnék semmit, nem is gondolkoznám, 
csak élvezném az áldott, az édes függet- 
lenséget. 

Tizenegy nap választ még el az új esz- 
tendőtől. Mi lesz aztán ? Alig merek rá gon- 
dolni . . . Most látom csak, hogy milyen 
nehéz dolog okosnak lenni. Nőnek nehéz 
dolog. Hónapok' óta egyebet sem teszek, csak 
pirongatom magamat és elhitetem magam- 
mal, hogy nem várok semmit az üj évtől. 
Alapos érveléssel és körmönfont logikával 
sikerült meggyőznöm önmagamat, hogy 
őrültség volna tőlem, ha azt várnám, hogy 
teljesülni fog a lehetetlenség. 

Semmi sem fog történni az új esztendő- 
ben ; minden úgy marad, amint volt. — És 
most egyszerre azon veszem észre magamat, 
hogy mindez csak önámitás. A lelkem csor- 
dultig tele van türelmetlen várakozással. 

Idegeim megfeszítésével, gyötrő nyugtalan- 
sággal várok . . . Egyebet se teszek, csak 
várok, várok . . . Olvasom a napokat, az 
órákat ... A mostani életem nem is élet, 
csak átmeneti időszak. Semmit se veszek 
komolyan, semmit se tekintek véglegesnek. 
Még a szobámat se rendeztem be, még a 
kevés holmimat se rakosgattam ki . . . Pedig 
tudom, biztosan tudom, hogy minden a 
régiben marad. De mi lesz aztán veled, te 
őrült ? 

91, január U 
Eddig semmi. 

9U január 2. 

Semmi ! De a tavalyi levele is megkésett, 
mert nem tudta biztosan a cimemet. És 
újév idején mindig késik a posta. 

91, január 15. 

Még a múlt héten történt, de nem 

írhattam meg előbb. Színházban voltunk, 

az asszony, a két kis leány, meg én. Egy 

operettet néztünk meg. Velünk szemben, a 

második proszcénium-páholyban, egy fiatal 
nő ült, akiről egész este nem tudtam levenni 
a szememet. Elegáns volt, de sem szépnek, 
sem rokonszenvesnek nem találtam. Hanem 
azért alig emlékszem esetre, hogy egy idegen 
nő annyira fölköltötte volna a kíváncsisá- 
gomat, mint ő. Mondom, alig tudtam levenni 
róla a tekintetemet. 

— Nézze, Paula, mondta egyszerre az 
őrnagyné, hogy hasonlít magára az -a hölgy 1 

Én ugyan nem találtam semmi hasonla- 
tosságot kettőnk között, de a két kis leány 
igazat adott az édesanyjának. Idősebb volt 
nálam, de teltebb és üdébb. Mi tagadás 
benne : félesztendő óta megfogytam. Egy 
vén asszonyság voltve le; később egy férfi 
is hozzájuk szegődött, de annak az arcát 
nem láthattam, csak a fehér plasztronját. 

Természetesen nagyon szerettük volna 
tudni, hogy kicsoda. Egy katonatiszt, aki 
látogatást tett a páholyunkban, kielégítette 
a kíváncsiságunkat. 

— A híres bécsi Lona, súgta az őrnagyné 

fülébe. — Azelőtt T. báró szeretője volt, most 
kitartja — Sándor gróf. 

Az őrnagyné, természetesen mindent el- 
mondott nekem . . 

Most már megismertem Sándor grófot a 
páholyában . . •. ? 

Tehát ő is megtanulta már, amit előbb- 
utóbb minden férfi megtanul, hogy az 
asszony olcsó. 

Kár! Magamat is sajnálom, de Sándort is. 

Hogy velem mi lesz most már, azt nem 
tudom és nem is érdekel. 

Azt azonban biztosan tudom, hogy belőle 
jobb, különb és boldogabb ember is vál- 
hatott volna. 

91. január 16. 

Nem tudom, hogy más ember is úgy 
van-e vele, de magamon több ízben tapasz- 
taltam, hogy este másképpen gondolkozom 
és Ítélek, mint reggel. 

Elalvás előtt még egyszer emlékembe 
idézem mindazt, ami napközben foglal- 

koztatott és ekkor rendesen nagy meg- 
könnyebüléssel tapasztalom, hogy min- 
den, ami aggasztott, tulajdonképpen nem 
is komoly dolog. A fantasztikus és opti- 
misztikus hangulatban, mely elalvás előtt 
elfog, a legkuszáltabb csomót is játszva 
meg tudom oldani és a legfogasabb kérdésre 
is tudok megnyugtató választ. Szinte csodál- 
kozom olyankor, hogy ez a megoldás már 
előbb eszembe nem jutott. Reggel aztán, 
józan nappali vifágitás mellett, csakhamar 
kisül, hogy az én éjjeli bölcsességem merő 
sületlenség . . . 

Az éjjel példának okáért megállapod- 
tam magamban, hogy levelet kell irnom 
Sándor grófhoz. Be fogom neki bizonyí- 
tani, hogy nekünk szükségünk van egy- 
másra és ő meg fogja érteni, hogy a levelet 
nem az önzés, hanem a magasabb köteles- 
ségérzet mondta a tollamba. Óh, én tudnék 
neki úgy írni, hogy mindent megértsen! 
Gondolatban meg is fogalmaztam már az 
egész levelet . . . 

Ma reggel persze pirulva és bosszankodva 
utasítottam magamat rendre. Levelet írni 
neki, most — ilyen együgyű ötlete igazán 
csak egy vén guvernantnak támadhat. 

De mégis szeretném egyszer végleg tisz- 
tázni a kérdést, hogy melyikben van több 
őszinteség : a barna, enyhe éjszakában vagy 
a £akó, hűvös hajnalban? 

91, január 19. 
Hét hónapig voltam az őrnagyék házában 
és ennyi idő alatt egyszer sem említették 
előttem a Sándor gróf nevét. A csütörtöki 
színházi est óta, mintha csak megállapodás 
történt volna erre nézve az emberek között^ 
folyton emlegetik. Ma megint egy látogatóba 
jött fiatal huszártiszt hozta szóba. Ez az 
ember, aki valaha önkéntes társa volt 
a grófnak és aki alkalmasint csak az előkelő 
ismeretségével akart kérkedni, elmondta az 
őrnagynénak a gróf kedvesére vonatkozó 
összes pletykákat. Az őrnagyné persze nem 
állhatta meg, hogy be ne avasison a titokba. 

A leányoknak is elmondta. Úgy hírlik, hogy 
a családja gondnokság alá akarja helyezni 
Sándor grófot, mert túlsókat költ. 

Mindazoknak, akik látásból ismerik azt 
a nőt, föltűnt a nagy hasonlatosság, mely 
kettőnk között van. Eleinte tiltakoztam — 
de mégis nekik van igazuk! Mikor meg- 
láttam a színházban, olyan különös borzon- 
gás fogott el, mint mikor a lépcső fordulóján 
váratlanul meglátom magamat a tükörben. 

Ez a hasonlatosság különös tréfája a ter- 
mészetnek. Úgy jártam vele, mint a ritkaság- 
számba menő könyv, amelyről egyszerre 
olcsó népies kiadás jelenik meg a kiraka- 
tokban. 

A leányok most sűrűn járnak zsúrokra s 
így több a szabad időm. Két nap óta nagyon 
fáradt vagyok. 

9L febr. 3. 
Két hétig beteg voltam. Szabó doktor, 
akit elhivattak hozzám, azt mondta, hogjr 
erős influenzám van. Nem volt semmi fáj- 

dalmam^ de mindig álmos voltam, este 
pedig, ha lefeküdtem, rendesen elővett a láz. 

Azelőtt nem igen bántam, ha lázam volt. 
Olyan kellemes elernyedéssel, olyan édes 
érzéketlenséggel jár; az ember lefekszik, 
nem gondol és nem érez semmit, csak léleg- 
zik és szédül. Ezúttal azonban rossz volt. 
Nem tudtam aludni és éjjel mindig az az 
érzésem volt, mintha már száz év óta feküd- 
ném így és mintha még száz évig kellene így 
feküdnöm, elhagyottan és elfeledve. Köröskö- 
rül minden szürke, hideg, szomorú és néma. 

A leányok eleintén nagyon sajnáltak és 
folyton mellettem voltak. Egypár nap múlva 
azonban megunták a dolgot s azontúl nem 
igen láttam őket. Legújabban kisérő nélkül 
szoktak járni a városban; azt mondják, 
hogy ez angol divat. 

Nem vagyok még egészen rendben, most 
irásközben is el-elnyom az álmosság, de 
Szabó doktor biztat, hogy néhány nap múlva 
már ki is járhatok. 

Nem merek a tükörbe nézni. 

91. febr. 10. 

Az őrnagyné ma megszidott. Goromba 
volt, de ő gorombáskodni is jó szívvel szokott. 

— Hallja, Paula, maga tisztára meg fog 
bolondulni a sok affektálás miatt . . . Nem 
eszik, nem iszik, egy szavát se hallani, csak 
forgatja a szemét és affektál . . . Most már 
a lyányokkal se akar menni, hanem itthon 
ül és mindenféle cselédmunkát keres ma- 
gának ... Mi lelte ? hiszen már nem beteg l 
Azt mondom, hogy ennek vége legyen. 
Szombaton lesz a tiszti kaszinó bálja, arra 
el fogja kisérni a lányokat. Derekasan ki 
fogja magát táncolni, attól talán megjön 
megint az esze. Február végén rendezünk 
egy kis házibált, azon is táncolnia kell. 
Most menjen, hozza rendbe a fehér ruháját 
és ne affektáljon többet, mert megeshetnék, 
hogy kap tőlem egyszer egy anyai nyaklevest. 

Ő már így szokott beszélni. Most nem 
tudom, hogy mi módon maradhatnék el a 
szombati bálról? 

91. február 13, 
El íogok menni a holnapi bálra ... Ha 
hívnak, táncolni is fogok. Ma reggel hatá- 
roztam el. Nem tudom, hogy miért akarok 
most egyszerre táncolni, de nem is töröm 
rajta a fejemet ; tegnap se tudtam volna okát 
adni, hogy miért irtózom a tánctól. 

Előbb azonban túl kell esnem egy köte- 
lességen. Gyere, szegény Sándorom, hadd 
temesselek el. Megfogadom, hogy a nevedet 
nem veszem többet sem az ajkamra, sem a 
tollamra. Hiszem, hogy az eszemben sem 
lesz sokáig. Eddig legalább azt tapasztaltam, 
hogy minden elmúlik rólam és minden 
megváltozik bennem. Még a könyeim is 
gyorsabban száradnak, mint más nőéi. 
Tisztességgel búcsúztatlak és ha igazságos 
vagyok, beismerem, hogy nem vagy adósom 
semmivel. Mikor megkötöttük az alkunkat, 
kettőnk közül te voltál a tapasztalatlan és 
én a számító. Ha van ma a szivemben 
némi gyöngéd rokonszenv irántad, százszorta 

Herczeg F. : Idegenek kö2ött. 10 

több benne a keserűség és a megszégyenülés. 
Ilyen érzés pedig nem jogcím arra, hogy 
magamnak követeljem az életedet. Szívesen 
siratnálak meg, de nem tudok most könyezni* 

91. február IS. 

Megvolt a bál. Reggeli hat után jöt- 
tünk haza! A kis leányaimat nem lehetett 
előbb elcsalni. Azt hiszem, öngyilkosságot 
követtek volna el mindaketten, ha még 
maradt volna utánuk táncosnő a teremben. 

Én az éjjel talán többet táncoltam, mint 
eddigi életemben összevéve. Nem is tudom, 
hogy kivel táncoltam — mindenkivel tán- 
coltam, aki csak ott volt — és olyan szen- 
vedélyes kedvem telt benne, hogy agyon- 
fáraszszam magamat, mint annak előtte 
még soha. 

Tulajdonképpen vad mulatság volt . . . 
Emlékszem, hogy hajnal felé, mikor tánc- 
közben véletlenül megláttam magamat egy 
nagy fali tükörben, megijedtem magam- 
tól. Mi történt velem? 

Egyébként pedig tegnap éjjel tanultam 
megismerni azt azérzést, melyet a nők diadal- 
nak szoktak nevezni. Bizonyos, hogy nagyon 
tetszettem, hogy mindenkinek tetszettem és 
bizonyos, hogy mindenkinél jobban tetszet- 
tem. Pedig a fehér ruhám nagyon egyszerű, 
ékszert pedig nem viseltem, még pedig olyan 
okból nem, amelyet bővebben fejtegetni fölös- 
leges. 

Már a belépésünkkor is föltűnést keltet- 
tem, de tizenegy óráig nem igen vittek tán 
colni. Azt hiszem, a fiatal tisztek nem voltak 
tisztába vele, hogy illik-e egy nevelőnőt ünne- 
pelni. A kérdést a tábornok döntötte el, aki 
kevéssel tizenegy óra előtt lépett a terembe. 
Ez a nagyúr, akinek nevét az őrnagy csak 
rettegve szokta kiejteni, tulajdonképpen vén 
gamin és az arcára oda van irva a léhaság. 
Ott volt a felesége ii» meg a két leánya. A fele- 
sége olyan öreg, hogy az édesanyja is le- 
hetne, a leányai pedig olyan korban van 
nak, liogy generálisnéknak nézhetné őket az 
ember. A család jelenléte nem akadályozta 

10* 

meg ő nagyméltóságát abban, hogy tüstént 
be ne mutatkozzék nekem és rögtön el ne 
kérje a négyesemet. Neki köszönhettem, 
hogy később valósággal kézről-kézre adtak 
és hogy rendesen öt-hat táncos is várakozott 
a helyemen. 

Tudom különben, hogy nincs okom 
arra, hogy büszke legyek a sikeremre. Olcsó 
siker volt. A katonaurakat épp úgy téve* 
désbe ejtette a külsőm, mint a legtöbb férfit, 
akivel eddig találkoztam. Engem min- 
denki afféle szenvedélyes démonnak tart . . . 
Ha meglátnak, meg nem állhatják a férfiak, 
hogy sokatmondó pillantásokat ne váltsanak 
egymással, aztán elismerő mosolylyal súg- 
nak össze. 

Micsoda tűz! Micsoda vér! Félhangon 
mondják, de úgy, hogy én is megértsem. 
Kétségkívül azt hiszik, hogy ezzel nagy örö- 
met okoznak nekem. 

Volt azonban valami, ami megrontotta 
a kedvemet: a kis leányok sehogysem tet- 
szettek. Szegények! Különben sem tartoznak 

az úgynevezett esti szépségek sorába, a ruhá- 
* juk és a hajviseletük azonfölül határozottan 
ízléstelen volt. Hiába kértem őket már 
napok óta, hogy öltözködjenek minél egy- 
szerűbben és fésülködjenek úgy, mint ren- 
desen: ők teli tűzdelték a ruhájukat csip- 
kével, szalaggal és csinált virággal, a 
fejükre pedig olyanféle párisi hajpiramist 
rakattak mely érdekessé tehet egy kigyó- 
vékonyságu, éles arcélű gall asszonyt, de 
amely sehogysem illett az ő gömbölyű 
kis termetükhöz és pufók gyermek- 
arcukhoz. 

Az édesanyjuk azonban fessnek találta 
a jelmezüket és nekem el kellett hallgat- 
nom. Nem tetszettek a bálon, inkább komikus 
hatást tettek. Az őrnagy zászlóaljának tisztjei 
ugyan meg^megtáncoltatták őket, de egészbe 
véve sokat ültek. Leginkább az bánthatta 
őket, hogy a tsibornok, aki pedig reggelig 
nem tágított mellőlünk, alig vett róluk tudo- 
mást. 

Úgy érzem magamat, mintha kerékbe 



Digitized by LjOOQiC 



150 HERCZBG FERENC 

törtek volna. És azért mégis jól érzem ma- 
gamat. 

9L február 18* 

Semmi kétség, az őrnagyék neheztelnek 
reám. Az egész család meghidegült irányom- 
ban. Leginkább az őrnagy ; de a kis leányok 
is. Az asszony pedig, ez a derék, goromba 
és szókimondó asszony, szinte bántó módon 
udvarias. Megint érzem, hogy idegen embe- 
rek között vagyok . . , 

Bizonyos, hogy a kaszinóbál az oka. Ha 
akis leányok ott jól mulattak volna, akkor 
ma nem volna semmi baj. De rosszul mulat- 
nak és az egész család most úgy érzi, hogy 
ennek én vagyok az oka. Az őrnagy alkal- 
masint a fölebbvalóim iránti köteles tiszr 
telet és a fegyelem megsértését látja a visel- 
kedésemben. A leányok pedig olyasmit kép- 
zelnek, hogy elszedtem előlük a táncosaikat^ 
Hogy az asszony mit hisz, nem tudom. De 
hát ő is csak anya. 

Ki fogom őket békíteni. Szombathoz 



Digitized by LjOOQIC 



IDEGENEK KÖZÖTT 151 

egy hétre, február huszonnyolcadikán lesz 
a mi házibálunk. Megkérem az őrnagy nét, 
engedje meg, hogy távol maradhassak a 
tánctól. Akad majd a számomra elég fog- 
lalkozás. 

91. március 2, 
Innen is mehetek. Fölmondták. 
Tegnapelőtt tartottuk meg a házibálun- 
kat. Nem akartam táncolni, hogy ked- 
vében járjak az asszonyomnak és feke- 
tébe öltöztem, sőt kötényt is vettem. 
Vacsoráig csak meglettünk volna vala- 
hogyan, de akkor a tábornok kijelentette, 
hogy nekem föltétlenül részt kell vennem 
a mulatságban. 

Ez a boldogtalan ember láthatólag fejébe 
vette, hogy velem méltatlanul bánnak a ház- 
ban, holmi hamupipőke módjára és hogy ő 
igen lovagias dolgot művel, ha kitüntet és rám 
tereli a társaság figyelmét. Mivel ismételten 
kikosaraztam, meglehetősen Ízetlen helyzet 
kerekedett^ Végül az őrangy forma szerint 

rám parancsolt, hogy táncoljak. Az asszony 
is rám szólt: 

— Ne affektáljon már örökké, hanem 
táncoljon, ha hívják. 

Igazán affektálás lett volna, ha tovább 
is vonakodom. A bál aztán úgy folyt tovább, 
mintha kizárólag az én tiszteletemre ren- 
dezték volna. A fiatal tisztek valósággal 
ünnepeltek, a tábornok pedig úgy viselke- 
dett, mint egy apa, aki büszke a leánya 
sikereire. A jó ember bizonyára meg van 
róla győződve, hogy nagy szolgálatot tett 
nekem és hogy az örnagyékat megérdemelt 
leckében részesítette . . . 

Mariska és Anna, bár ezúttal nekik is ju- 
tott táncos, sápadtak voltak a haragtól és a 
fájdalomtól. Ha szóltam hozzájuk, elfordí- 
tották a fejüket . . . Azt hiszem, ha a tábor- 
nok behozta volna a szakácsnét a konyhá- 
ból és azt táncoltatta volna meg a szalonjuk- 
ban, azon se botránykozhattak volna meg 
jobban. De legyünk igazságosak: nem 
is volnának igazi nők, ha meg tudnák 

nekem bocsátani^ hogy jobban tetszem, 
mint ők. 

Egy óra felé elmenekültem és magamra 
zártam a leányszoba ajtaját. Néhány fiatal 
tiszt, — alkalmasint a tábornok biztatására 

— szerenádot rögtönzött az ajtóm előtt. 
Csinosan énekeltek, jól összevágó hangon, 
én pedig azalatt keservesen sírtam odabenn. 

Ma fölmondott az asszony. 

— Mi szerény emberek vagyunk, mondta, 

— maga pedig nagyon is előkelő dáma. 
Erről ön nem tehet és mi sem tehetünk 
róla. Az uram azonban nem fogja maga 
miatt a jövőjét kockáztatni. Maga nagyon 
is előkelő dáma! 

VI. 

91 áfril 17, 

Pietro meghalt. Meghalt ! 

Ma tudtam csak meg, pedig Garlatiné azt 
mondja^ hogy már körülbelül harmadfél 
hónappal ezelőtt halt meg. A napra senki 
sem emlékszik pontosan . . • 

Ma reggel tudtam csak meg, pedig két 
napja itt lakom megint Garlatinénál. Első 
este azt hittem, hogy a púpos ember 
szerénységből nem mutatja magát. Tegnap 
már szerettem volna látni, de valami vissza- 
tartott attól, hogy tudakozódjam utána. 
Büszkeség volt ez, vagy ösztönszerű női kacér- 
ság ? Akármi volt : most pirulok miatta. Ma 

reggel eszembe jutott, hogy nem hallottam 
még berregni az esztergályozó padját Az 
ágyamban fekve, visszafojtott lélekzettel für 
leltem, de odaát, Pietro szállásán, szomorú 
csendesség volt. Ekkor nem állhattam meg 
tovább és kérdést intéztem az asszonyhoz, 
aki a reggelimet hozta. 

Garlatiné nagyon elcsodálkozott a kér- 
désemen. 

— Hát nem is tudja, lelkem kisasszony? 
Hát nem is hallotta ? Hiszen meghalt a sze- 
gény I Azt hittem, hogy tudja . . . 

(Ez a jólelkű asszony olyan könnyelmű 
és hebehurgya, akár egy gyermek. És talán 
jól is van így, mert különben hogyan bírná 
el a sok nyomorúságát?) 

Megeredt a nyelve és mindent elmondott. 

— Sohasem panaszkodott az istenadta, 
de már karácsonykor nagyon rossz bőrben 
volt. Akkor abba hagyta a munkát is. Vagy 
két hétig még itthon lézengett. Sohasem jött 
ki a szobájából és ha kérdeztük, hogy kiván-e 
valamit, azt mondta, hogy hagyjuk békébenj. 

Egyszerre csak komfortáblit hozatott és 
elvitette magát a zsidó kórházba. Mikor 
elment, már tudhatta, hogy nem fog többet 
visszatérni, mert fölmondta a kvártélji: és 
meghagyta nekem, hogy adjam át minden 
holmiját annak a vörös embernek, akit 
majd ide küld. A vörös zsidó el is jött és 
elvitte még a szöget is a falból. Nem tud- 
tam vele beszélni, de azt hiszem, hogy valami 
rokona lehet Pietronak. Egypár nap múlva 
aztán eszembe jutott, hogy meg kellene 
nézni az istenadtát, hogy mit csinál a kór- 
házban. Bizony akkor már a végét járta. 
Mikor meglátott, elmosolyodott és a kisasz- 
szony után tudakozódott ... 
— Utánam? 

— Azt mondta : Hogy van Paula kisasz- 
szony ? — Jó dolga lehet, válaszoltam, mert 
előkelő háznál van . . . 

— És egyebet nem szólt? 

— De igen. Azt mondta : Ha egyszer meg- 
int találkozik vele, mondja meg neki, hogy 
tiszteltetem és hogy meghaltam. 

— így mondta, Garlatiné? 

— Ahogy mondom : tiszteltetem és meg- 
haltam. 

— Mást nem mondott? 

— Egy szót se szólt többet. 

Rád ismerek, Pietro I Ez a te óvatos és 
önérzetes szerénységed. 

És most eszembejut egy régebbi álmom- 
A betegségem alatt — a napra már nem 
emlékszem, de abban az időben lehetett, 
mikor Pietro meghalt — azt álmodtam, hogy 
virágok közt ülök és koszorút kötök. Pietro 
pedig ott állott mellettem és némán, feszült 
figyelemmel nézte a munkámat. De nem volt 
púpos ember, hanem vézna kis fiu. A kezecs- 
kéit összekulcsolta, a csodás fényű, szomorú 
szemét pedig könyörögve emelte föl hozzám. 
Többször is megkérdeztem, hogy mit akar, 
de ő néma és szomorú maradt. Végül kike- 
restem a virágaim közül egy szép piros szeg* 
íüvirágot és odaadtam neki. Ekkor boldogan 

mosolygott, majd meghajtotta a fejét, mint 
az illedelmesen köszöntő gyermek és eltűnt. 

Eszembe jut most, hogy minő boldoggá 
tehettem volna azt a jó embert, ha néha le 
tudtam volna küzdeni az irtózatomat és 
olykor nyájasabb lettem volna hozzá. Hiszen, 
ha tudtam volna — de mit beszélek ! Tudtam, 
tudtam és mégsem tettem meg. Egyebet is 
tudtam, mindent tudtam, azt is, amit ő sze- 
gény maga is csak sejtett — de nem akartam 
rá gondolni . . . 

Mi jogon van az egyik embernek olyan 
nagy hatalma a másik fölött? És éppen 
annak, aki nem akar a hatalmával élni? 

Egy piros szegfüvei azonban adósa vagyok 
a szegény gyermeknek. 

9L ápril 19. 

Ma végre rászántam magamat, hogy a 
j övömmel foglalkozzam. (El kell mosolyod- 
nom, mikor leírom ezt a szót : jövő ... Az 
én jövőm!) 

Úgy halogattam a magamba szállásnak 



Digitized by LjOOQIC 



IDEGENEK KÖZÖTT 159 

ezt az óráját, mint a beteg ember az operá- 
ciót. Most azonban túl kellett esnem rajta. 
Amit addig is sejtettem, az öt percnyi gon- 
dolkozás után bizonyossággá lett előttem : 
nem folytathatom a mostani mesterségemet. 
Nem lehet, nem lehet ! Sem erőm, sem bátor- 
ságom hozzá, hogy újból kezdjem. Inkább — 
inkább történjék bármi! 

Nem vagyok már az, aki voltam. Sebesült 
vagyok. Valami egyéb foglalkozás után kell 
néznem. Arra gondoltam, hogy jó volna, ha 
valami bankhoz vagy egy állami hivatalba 
tudnék bejutni. Emberi gépek között szeret- 
nék élni, akiknek nincsenek idegeik, szen- 
vedélyeik, gyöngeségeik és akik nem tesznek 
engem is idegessé, szenvedélyessé és gyön- 
gévé. Magam is géppé akarok lenni. Forogni, 
nyugodtan és kötelességtudóan, semmi egye- 
bet, csak forogni. 

Megpróbálom, hátha Tómics úr tud a 
számomra valamit. 

91. ápril 25. 

Garlatiné beszélt Tómícscsal, aki most 
már címzetes számtanácsos. Azt mondja^ 
hogy az olyan hivatalhoz, aminőt én kere- 
sek, nagy protekció kell, sokkal nagyobb, 
mint akármilyen más hivatalhoz. És hogy 
azt nyomorúságosan fizetik, nyomorúságo- 
sabban, mint akármilyen más hivatalt. 

Tómics úr különben minden este itt van. 
Minden este. Tudom, hogy az én kedvemért 
jön s azért idejekorán bezárkózom a szo- 
bámba. Pontban hét órakor hallom, amint 
kimért léptekkel végig jön a folyosón . . . 
Nevetséges, de való, hogy a cipőjének jólis- 
mert nyikorgása ideges félelemmel tölt el. 
Mikor beül a konyhába, zsibbasztó unalom 
borul a lelkemre, mint az őszi köd a tar- 
lókra. Nagyokat hallgat és csak néha sóhajt, 
de nem bánatában, hanem megszokásból. 
Ha elkezd beszélni, nem hagyja abba egy- 
hamar. Erős bariton hangja van, de a beszéd- 
modora nagyon fárasztó, mert csodálatos 

egyhangúsággal, fontoskodva, oktató hangon 
€s önmagát örökké ismételgetve, szokott 
beszélgetni. Felbőszitően korlátolt és öntu- 
datos emberi 

Mostanában leginkább az új vízvezeték- 
ről és a városrendezési munkákról szeret 
beszélni. Minden csak a költség szempont- 
jából érdekli. 

— Látta már az új vízvezetéki csöveket, 
Garlatiné I ? Mit gondol, mennyibe kerülhet 
egy oly cső ? Sok pénzbe kerül. Bizony sok 
pénzbe. Hát még az egész munka I Ha elké- 
szül az egész munka, az belekerül egypár 
millióba. Bizony, egypár szép millióba. Elég 
volna kettőnknek, Garlatiné. Bizony, elég 
volna magának is, nekem is, Garlatiné. Mert 
sok pénz az, amit most beleásnak a földbe. 
Egy pár szép millió. De hát víz is kell az 
embereknek . , . 

Elhallgat. Megint sóhajtozik . Haj, haj, 
Garlatiné, ez már így vani Bizony ez 
így van! 

Majd minden bevezetés és átmenet nélkül 

Herczeg F. : Idegenek kőzdtt. 1 1 

én rólam kezd beszélni. Éppen olyan száraz^ 
terjengős és oktató modorban beszél rólam^ 
mint a vizvezetéki csövekről. Minden szava 
behallatszik a szobámba . . . 

— Hát mondja, Garlatiné, még mindig 
nem gondolta meg magát a kisasszony? 
Beszéljen vele, mert én nem akarok olyan 
kocsi után futni, amely nem vesz föl. Nekem 
komoly és tisztességes szándékaim vannak 
és Paula kisasszony is beláthatja, hogy nem 
vagyok afféle széllel bélelt. Nem vagyok 
sem korhely, sem kártyás, sem éjtszakázó, 
meg van a biztos jövedelmem és az egészsé- 
gem is jó. Nemsokára meg lesz az egész 
nyugdíjam. Nem vagyok gazdag ember, de a 
fizetésem elég nagy arra, hogy tisztességgel 
eltarthassak egy családot. Persze kellő be- 
osztás mellett, mert ahol nincs beosztás, ott 
elherdálják a Dárius kincsét is. De azért 
nem kell fukarkodnom, mert májustól kezdve 
délutáni foglalkozásom lesz és az megint 
háromszáz forinttal több. Tarthatok három- 
szobás lakást és cselédet. Ha a feleségem- 

nek kedve lesz zongorázni, zongorát is bérel- 
hetek neki . . . 

Tegnap este feldühödtem és közel voltam 
hozzá, hogy rájuk nyissam az ajtót. A kezem 
már rajta volt a kilincsen. . . Mi lelte ezt a 
boldogtalan embert, hogy feleségül akar 
engem V Hát tudja ő, hogy ki vagyok, mi 
vagyok? Hát lehet így összeházasodni két 
embernek, két vadonat idegen embernek, 
akiknek egy közös gondolatuk, egy közös 
érzésük nincsen ? 

Jó, hogy nem mondtam meg neki, mert 
nem értett volna meg. 

91, dpril 26. 

Végül sikerült megtudnom, hogy hol van 
eltemetve Pietro. 

Künn voltam a zsidó temetőben, vala- 
hol Kőbánya határában. Istenem, milyen 
szomorú helyi Se virág, se gyöp; csupa 
kopár homokhányás. Pedig ahhoz a titok- 
zatos, szomorú, és költői emlékhez, melyet 
bennem visszahagyott, jobban illenék, ha 

11* 

szamom fűzfák alatt, fehér márványképek 
szomszédságában pihenne a teste. 

Elvittem neki a piros virágot. Mikor haza- 
felé jöttem, egyszerre világos lett előttem, hogy 
ottkünn hagytam a legiobb barátomat. Az 
egyetlent. 

Olyan különös, hóbortos gondolataim 
támadnak most — inkább abba hagyom az 
írást. 

9U ápril 28. 

Lehetőleg szórul-szóra leírom azt, ami 
ma Szabó doktornál történt velem. Föl- 
kerestem ugyanis az öreg urat, hogy 
tanácsot kérjek tőle a jövőmre vonatko- 
zólag. Tehát: 

Késő délután mentem föl hozzá. Otthon 
találtam. Beteg volt. 

— Fáj a torkom, mondta — és nem akar 
nieggyógyulni, mert nem tudom abba hagyni 
a dohányzást. Pedig én doktor vagyok I 
Lássa, ilyen állat az ember. Ha valamelyik 
betegem tenne ilyet, lehordanám; de ma- 

gamnak nem imponálok a gorombásko- 
dásommal. 

A legénylakása különben rideg és ren- 
detlen. Az asztalon és az ócska székeken 
nagy halomban hevernek a könyvek és írá- 
sok, a falak kopárak és csak a lebontott 
ágya fölött függ lakásának egyetlen ékessége, 
az én tréfás házi áldásom. A szobák levegője 
dohos és dohányszagu. 

Elmondtam neki a kívánságomat. 

— Ha éppen akarja, megpróbálhatom, 
hogy állást szerezzek, válaszolt a doktor. — 
Biztos vagyok azonban benne, hogy ezúttal 
sem fogja sokáig kibírni. Sehol sem fogja 
kibírni. Aki olyan csinos, olyan határozott 
egyéniségű és szókimondó természetű, mint 
ön, az nem született arra, hogy szolgáljon. 

— Ha megpróbálnám valami banknál ? ^ 
Vagy valami állami hivatalnál ? 

— Téved, ha azt hiszi, hogy ott jobb 
dolga lesz. De különben se higyje, hogy a 
banknak vagy a magyar államnak nincsenek 
idegei és bogarai. Van neki annyi, mint 



Digitized by LjOOQIC 



166 HBRCZBG FERENC 



száz háziasszonynak együtt véve ; a különb- 
ség csak annyi, hogy a hivatalos hisztéria 
még türelmetlenebb és erőszakosabb formá- 
ban nyilatkozik. . . Ez sem önnek való ! 

— Tehát mindenütt künn rekedek, 
doktor ur? Úgylátszik, hogy a mai világ- 
rendet az én személyemre való tekintet 
nélkül alkották meg . . . 

— Úgylátszik ! mondta a doktor nevetve. 
A nevetése visszaadta a bátorságomat. 

— Föltétlen szüksége volna a világ- 
rendnek arra, hogy én a Dunába öljem 
magamat ? kérdeztem — Mert őszintén szólva, 
ehhez sincs valami nagy kedvem . . . 

— Maga okos és kedves leány, válaszolt 
a doktor — és az ilyen leányok nem szok- 
ták magukat a Dunába ölni. Mondja, Paula, 
vannak előítéletei? 

— Nincs több, mint a mennyire a hoz- 
zám hasonló sorsú leánynak okvetetlenül 
szüksége van. 

— Jól vani Hogy megértse azt, amit el 
akarok mondani, szükséges, hogy előitéle- 

lektől menten, magasabb emberi szempont- 
ból nézze az életet. Maga most egyedül van, 
egészen egyedül . . . Aki magához szól, az 
nem a gégehurutos vén doktor, hanem a 
saját lelkiismerete ... El tudja ezt kép- 
zelni ? 

— El. És mit mond nekem a lelkiisme- 
retem ? 

— Te, öreg Paulám, ugy-e észrevetted már, 
hogy* a gyakorlati élet nem olyan, mint az 
elméleti ? Az elméleti életet, amelyre szülők, 
nevelők és írók oktattak, örök időkre szóló 
dogmák igazgatják. A gyakorlati élet azon- 
ban a szükséghez mérten magamagának 
alkotja meg a törvényeit. Ha a gyakorlati 
élet és a dogma között összeférhetetlenség 
áll be, ah kor a dogma húzza a rövidebbet . . . 

— Akkor is, ha a dogma a vallásra, a 
hazaszeretetre vagy a becsületre vonatkozik? 

— Magára bízom, hogy keresse meg a 
feleletet. Mit mond a dogma? Azt mondja: 
a vallásodhoz az életed árán is ragaszkod- 
nod kell. És mit mond a gyakorlat? Vala- 

hányszor egy princeszt máshitü királyfihoz 
adnak, a princesz a leánykori ruhájával 
együtt leveti a hitét is. Egy trónus kedve- 
ért pedig, a legparányibb trónus kedveért, 
a legkatolikusabb herceg is szögre akasztja 
ősei vallását. Ebben nem a tény a tanulsá- 
gos, hanem a világ fölfogása. A világ pedig 
rendjében valónak találja a dolgot . . . Tér- 
jünk át a hazafiságra ! A dogma az mondja : 
itt élned, halnod kell ! 

— És az élet? 

— Az élet azt mondja; ha valaki közü- 
letek egy pár milliót örököl, olyan föltétel 
mellett, hogy német vagy francia állampol- 
gárrá kell lennie, az bolondot tesz, ha visz- 
szautasitja az örökséget. 

— Beszéljünk a becsületről I 

— Beszéljünk a becsületről I Milyen köte- 
lességeket ró rám a becsület ? Kötelességem^ 
hogy harmóniában éljek önmagammal és 
hogy embertársaimmal úgy bánjak, mint 
szeretném, hogy ők velem bánjanak, 

— Ezt a dogma mondja ? 

— Dehogy I A dogma specializál és külön 
becsületet állapit meg a katona, a pap, a 
munkás, a nem tudom kicsoda és végül a 
nő számára. A nőnek például azt mondja a 
dogma : te hazudhatsz, rágalmazhatsz, lehetsz 
önző is, csak a természetes hivatásodat tel- 
jesítsd bizonyos szokásos kereteken belül, 
akkor becsületes nő maradsz. Az élet azon- 
ban mást mond. Az élet ma már tudja, hogy 
a nő sem a ruhája szegélyén, hanem a lel- 
kében hordja a becsületét. Becsületes az a 
nő, aki nem hazudik, aki nem csal meg 
senkit. Egyébként pedig épp úgy ura önma- 
gának, mint a férfi . . . Igazam van? 

— Azt hiszem, hogy igaza van. 

A doktor jó ideig hallgatott. Időközben 
már bealkonyodott és én nem láthattam az 
arcát. 

— Ismeri N. grófot? kérdezte egyszerre. 
Éreztem, hogy minden vérem a szívembe 

tolul. 

— Sándort? 

— Hogy őt ismeri, azt tudom. De én nem 

róla, hanem a bátyjáról beszélek, István 
grófról. 

— Ismerem. A csertöli ázai kastélyban 
találkoztam vele. 

— Mondja meg őszintén, de egész őszin- 
tén, hogy mit tart felőle? 

— A találkozásunk nem volt kellemes, de 
akkor is rokonszenves öreg úr, tetőtől-talpig 
gavallér benyomását tette rám. 

— Én közelről ismerem a grófot és mond- 
hatom, hogy jól Ítéli meg. István gróf gyak- 
ran beszél magáról. 

— Rólam ? 

— A gróf nagyon érdeklődik maga iránt és 
csak az ő igazán nagyúri diszkréciója az oka 
annak, hogy eddig még nem adott kifejezést 
érdeklődésének. Mély, mondhatnám atyai 
vonzalommal viseltetik ön iránt, ismeri 
lealázó helyzetét és küzdelmeit és boldog 
volna, ha a jövőjéről gondoskodhatnék. Nos, 
mit szól ehhez, Paula? 

A lélegzetem is elfulladt . . . Nem vála- 
szoltam semmit ... 

Szabó doktor aztán így folytatta: 

— Amióta özvegygyé lett az öreg úr, 
szomorú elhagyottságban él. Ha maga néha 
egy-egy órát szentelne neki az idejéből, azzal 
olyan szolgálatot tenne neki, hogy adósa 
maradna akkor is, ha százezreket pazarolna 
magára . . . 

Mondom : a lélegzetem is elfulladt — az 
örömtől . . . 

Elfelejtettem a különös dolgokat, amelye- 
ket a doktor az imént mondott. A lelkem 
betelt ujjongó mámorral. 

íme, bekövetkezett a nagy csoda, amely után 
gyermekkorom óta epekedtem, amelyre soha 
sem mertem ugyan komolyan számítani és 
amelyre mégis az egész életemet alapítottam. 
A nagy csoda, mely egy csapásra eloszlatja 
a fölöttem borongó kicsinyes, fojtó, nyirkos 
párát és lendületet, verőfényt és melegséget 
hoz az életembe. 

Mert hát én olyasmit képzeltem, én szá- 
nalomra méltó bolond, olyasmit képzeltem, 
hogy István gróf — a leányává akar fogadni . . . 

JÓ ideig tartott, mig szóhoz tudtam jutni. 

— És minő alakban volna az lehetséges ? 
kérdeztem. 

— Természetesen a képzelhető legdiszkré- 
tebb formát választanok, mondta a doktor. — 
Hamaga nem akar a nyilvánosság előtt, minta 
gróí barátnője szerepelni, akkor elhelyezhet- 
nők valami színháznál, ahol a tisztesség 
kedveért olykor föllépne valami könnyű 
szerepben . . . Én különben azt hiszem, hogy 
komoly tehetsége van a színpadra . . ^ 

Most már megértettem. 

Jó ideig egyikünk se beszélt egy szót sem. 

Hazudnám, ha azt mondanám, hogy 
föl voltam háborodva. Csak rettenetes, fekete 
és hideg szomorúság borult a lelkemre. 

Időközben már egészen besötétedett. Szabó 
doktor erősen köhögött . . . 

A lakás dohos szaga ránehezedett a mel- 
lemre. 

A doktornak igaza van: kétféle életet 
élünk. A valóságban minden más, mint az 
elméletben. Azok után, amiket tanultam és 

olvastam, azt képzeltem, hogy vannak bizo- 
nyos magasabb törvények, amelyeket a 
tragédiahősök megtagadnak, a gazemberek 
pedig kijátszanak, de amelyeket mégis min- 
denki tisztel. Most egyszerre úgy látom, hogy 
fölültettek engem, mert nincs se tragédia- 
hős, se gazember, csak sertésorrmányok 
vannak körülöttem, amelyek röfögve túrják 
a szemetet egy kis élvezet vagy egy kis 
haszon kedveért. És ez a doktor se túrja ok 
nélkül. 

Én nem vagyok különb ember a többi- 
nél. Nem vagyok erényesebb. Mindent meg- 
értek, mindent megbocsátok és talán magam 
is képes volnék sok mindenre. De a szenny^ 
tői undorodom, undorodom I 

Szó nélkül fölkeltem. 

— Elmegy? kérdezte csodálkozva a 
doktor. 

— El, doktor úr. 

— És nem is válaszol arra, amit mond- 
tam? 

— Nem tudok — Isten önnel I 

— JÓ volna, ha meggondolná a dolgot . . . 

— Majd meggondolom . . . 

Nem tudom, hogy szólt-e még valamit. 
Azt se tudom, hogy kíkisért-e az ajtón. 

Nem tudtam, hogy hová menjek és egy- 
szerre a Duna partján találtam magamat. 

Jó ideig jártam föl-alá az égő gázlámpák 
alatt. Ekkor aztán megszólított egy cilinderes 
úr és valami trágárságot mondott. Aztán 
hazajöttem. 

Most pedig le fogok feküdni. 

Reggeli 6 órakor. 

Mostanig feküdtem az ágyamban, de 
aludni nem tudtam. Egész éjtszaka az az 
érzésem volt, mintha a szivem megszűnt 
volna dobogni, a fülem pedig szakadatlanul 
csengett. Semmi fájdalmat nem éreztem, de 
rettenetesen féltem. 

Az éjtszaka különben gyorsan telt el. 

Hogy fölkeltem, egyszerre megkönnyeb- 
bültem. Odalenn, az udvaron, egy kalitkába 
zárt madár csipog, odafenn pedig, a ké- 

ményen, macska mosakodik a napfény- 
ben ... 

Hej, milyen bolond is néha az ember! 
Száz képtelennél-képtelenebb terven kalan- 
dozott az eszem — még arra is gondoltam 
az éjjel, hogy kimegyek Amerikába ; — csak 
a legegyszerűbb, a legbecsületesebb megol- 
dástól vonakodtam . . . 

íme, itt van egy hivatalnok-ember, aki 
feleségül akar venni. Az állása és a jövedelme 
olyan, hogy a hozzám hasonló sorsú leány- 
nak két kézzel kell utána kapnia. Önzet- 
len, tisztességes ember, sőt szeret is, az ^^i- 
zonyos. 

Az ő házában megtalálom a nyugalmat, 
a tisztaságot. Ha találok azonkívül még egy 
zongorát és egypár könyvet — • mi kívánni 
valóm marad még? 

Ah igen, a boldogság ! Boldogság ? Annyi 
embert ismertem már és egyikre se mertem 
volna rámondani, hogy boldog. 

Mi jogon akarok én kivétel lenni ? 

91. ápril 29. 

Tómics menyasszonya vagyok. 

Nyíltan beszéltem vele. Megmondtam 
neki, hogy derék, jó embernek tartom, de 
nem érzek iránta szerelmet. 

ő azzal válaszolt, amire különben el le- 
hettem volna készülve, hogy „az majd meg- 
jön magától ..." 

Én nem hiszem, de ám 6 lássa. Annyit 
jó lélekkel megígérhettem neki, hogy gon- 
dos és hű feleség leszek. 

Történjék bármi, ezt az igéretemet be 
tudom váltani. 

Május huszadikán lesz az esküvő. 

VII. 

91. május 27. 

Egy héttel az esküvőm után . . . 

Egyedül vagyok itthon és ha nem félnék, 
hogy istenkáromlás, akkor térdenállva imád- 
koznám, hogy örökké tartson az egyedül- 
létem. 

Rettegek a pillanattól, mikor az uram 
belép a szobába. 

Az uram: a legidegenebb ember vala- 
mennyi közül. 

Mikor hozzám közeledik, borzadva és cso- 
dálkozva nézek reá. — Ki az? Mi közünk 
nekünk egymáshoz? Miért vagyok én itt? 
Miért nem megyek el? 

Hercxeg F. : Idegenek között. 12 

És 6 mindebből nem sejt semmit . . . Jön, 
megy, eszik, dohányzik, beszél és köhög és 
nem sejt semmit. Ő természetesnek [találja, 
hogy együtt lakjék egy idegen növel, aki- 
hez nincs, nem lesz és nem is lehet semmi 
köze. ő ezt természetesnek találja ... De én ! 

Hová lettek leánykorom tiszta, nyugodt 
álmai ? 

VIII. 

93. október 16. 

A baba elaludt és én fölmentem a pad- 
lásra, hogy kikeressem a ládából a karmán-^ 
tyúmat. 

Motoszkálás közben rábukkantam a régi 
vasdobozomra és benne a naplómra. 

Két éve nem volt a kezemben és annyi 
idő alatt tökéletesen meg is feledkeztem róla 
Nem csoda, a baba igénybe veszi minden 
időmet. Most azonban elfogott a kíváncsiság 
és egy ültőhelyemben végig olvastam az 
egészet. Végig olvastam, aztán jó ideig el- 
gondolkoztam rajta. 

Most egy megoldatlan kérdés áll előttem. 

12* 



Digitized by LjOOQIC 



180 HBRGZna FraiBNC 

Egy kérdés, amelyet nem tudnék szavakba 
önteni, de amely már akkor is nyugtalaní- 
tott, mikor belekezdtem a naplóirásba és 
amelyre ma is hiába keresem a választ. 

Hagyjuk ezt, én most sem értek az egész- 
ből semmit ! De ott látom a babámat. 

Parányi kezét ökölbe szorítva alszik a ket- 
reces kis ágyában. 

Nem értek az egészből semmit, de az bi- 
zonyos, ha ma azt kérdeznék tőlem, hogy 
tudok-e el képzelni olyasmit, amiért odaad- 
nám ezt a gyermeket, akkor azt válaszol- 
nám, hogy : Nem ! 

VÉGE. 

Díszkötésben . 5 „ — „ 



A 14 kötet ára tokban, diszkötés- 
ben 66 korona 20 íiHén 

Megrendelhető 4 koronás részle- 
-=^ tekben való fizetésre is. - 

Singer és Wolfner kiadásai Budapesten. 

SzoMAHÁZY István 

KÖNYVEI 

Déli korzó. 

Elbeszélések. Ára 3 K. 20 fii. 

Díszkötésben ... 5 „ — „ 

Páratlan szerdák. 

Regény. Ára 3 „ 20 „ 

Kötve b „ — „ 

Huszonnégy óra. 

Elbeszélések. Ára 3 „ — „ 

Díszkötésben ... 5 „ — „ 

A Clairette-keríngő. 

Elbeszélések. Ára 3 „ — „ 

Díszkötésben ... 5 „ — „ 

Nyári felhők. 

Elbeszélések. Ára kötve .... i „ — „ 

Bila kisasszony ötlete. 

Ára 1 „ — „ 

Hófúvás. 

Vígjáték egy fölvonásban. Ára . — „ 60 „ 

BRÓDY SÁNDOR 



Összes munkái, r: 



A modem magyar irodalomnak alig van érdeke- 
sebb alakja, mint Bródt Sándor. Jóformán még 
az ifjúkor határain sincs túl, de már is mester lélek- 
tani megfigyeléseiben. Az 6 művei pszichológia 
finomság dolgában ritkítják párjukat, de amellett 
minden ízükben érdekfeszítők és költőiek. Már az 
a körülmény is, hogy némely kötete már a har- 
madik kiadásban jelent meg, dacára annak, hogy 
írói pályafutása nem tesz ki egy tucat esztendőt, 
mutatja, hogy mennyire kedveli őt a közönség. 
Összes művei most jelentek meg egyöntetű, díszes, 
de amellett olcsó kiadásban. A ki az írói egyéniség 
előkelősségét ragyogó fantáziával, hatalmas jellemző 
képességgel és finom lélektani részletezéssel egybe- 
kötve szereti látni, vegye meg Bródy Sándor műveit. 



Kétlelkű asszony . . i K. 

Apró regények . . . 2 „ 

Két szőke asszony . . 1 „ 

Színészvér 2 „ 

Éjszaka i , 

Don Qulxotte kisasszony 4 , 

Rejtelmek 2 , 

Emberek i , 

Nyomor i , 

Faust orvos i , 

Hófehérke 1 , 

Tündér Ilona .... 3 , 

Egy férfi vallomásai . 3 , 



60 fii. 
80 „ 
60 „ 
80 „ 
60 „ 

»t 
80 „ 
60 „ 
60 „ 
60 „ 
60 „ 

9$ 
ao „ 



Bekötve minden kötet 1 Kor, 60 fillérrel többe kerül, 
A 14 kötet ára díszkötésben, tokban 51 K. 20 fii. 

Megrendelhető 4 Kor. havi részlettörlesztésre. 

Singer és Wolfner kiadásai Budapesten. 

l^orhadl /akereszlek ^ 

jVíásodik kiadás. 

Ara 3 korona 

Díszkötésben 5 „ 

Zuboly, Gyalu és ZTársai 

)<ra 3 korona. — Csinosan kötve 5 korona. 

SIPULUSZ TÁRCÁI 

Harmadik kiadáis. 
Ára 2.40 korona. Díszköt. 4 korona. 

TÉLI REGE.===s 

Ára kötve 1 korona 

Szikra 



A bevándorlók 



2 kiadás 



Budapest, 1900 
Singer és Wolfner kiadása 

Ára 3 Kor. 20 fii. 

KISS JÓZSEF 



Összes költeményeL 

Első teljes olcsó kiadás a szerző 
arcképével és autogramjával. 

Tartalmazza a Jehova és a Mese a 
varrógépről című költeményeket is. 

Ára díszes egész vászonköt. 3 Kor. 



Bérmentes küldéssel, ha az összeget előre 
utalványozzák 3 korona 20 fillér. 



<^ <^ 4^ 4^ 4jr 

Nagyérdektt irodalmi a)doDság1 

<A maggar ^^t^ 
tMí Jlneháofakiücs. 

Gyűjtötte és magyarázza 
96th néla. 

^ ^ Mühlbeck Károly rajzaival. € € 

Amin a magyarság Árpádtól e 
mai napokig jóízűen kacagott s amibe 
szelid vagy borsos humorral belefek- 
tette életbölcseségét, mindezt az élve- 
zetes és viditó anekdotát garmadába 
gyűjtötte Tóth Béla, a legelmésebb 
magyar ii*ó. A humor és tréfa fényes 
tüzii'átékaiban gyönyörködik, a ki 
ezeket a lapokat elolvassa; bennük 
nemcsak a magyarság hagyományos, 
hires humorára és mókáira talál, 
hanem a szítt v a faj szellemének savára, 
borsára. Mulattatóbb B magyarabb 
könyv nem is készült még a magyar 
család számára, mint ez az anekdota- 
gyűjtemény, a mely sok jóízű, bolond, 
furcsa, ámulatba ejtő históriát mesél 
el, de óva kerüli a trágárságot s a 
mely finom tükörben mutatja be : min 
mosolygott ezer esztendőn át a magyar. 

A Magyar ^J(^^^ 
Anekdotakincs-et 



öt kötetben bocsátjuk ki. Az első, máso- 
dik és harmadik kötet már megjelent. 

A teljes mű ára fűzve 24 korona. 
Díszkötésben 32 korona. 

Megrendelhető minden liazai 

könyvkereskedésben, valamint 

alulírott kiadóhivatalban is. 

SíDgerés Wolfner köopkiadóhiTatala 

Budapesten, Andrássy-ut lo. 

r* 



Uj Idők ^ 

Szépirodalmi képes hetilap. 




Szerkeszti 

tlerczeg Ferettc. 

Nesysdévre a forittt. 



Szexkesztőség és Uadőhivatal : 
Badapest, Andrásssr-ot lo 



'"k 

: Uj Idők # # 




Merczeg Ferenc, 

INeg:yed*vrc 4 korona 
Budiipeftt, Andrássy-ut m. 

